Bukedde Online - Baabano abayimbi abametta abakazi bankubakyeyo laavu ne babayiira omusimbi\nBaabano abayimbi abametta abakazi bankubakyeyo laavu ne babayiira omusimbi\nOmuntanzania Jack Pemba bamukwatidde ku kisaawe ky'ennyonyi lwa bbanja\nKitooke azze akusomese laavu ng'atongoza A...\nEFUUSE nkola ya buli muyimbi mu Uganda okufunayo omwagalwa nga nkubakyeyo.\nSsekamatte ne mukyala we mu kwanjula. Ku ddyo, Omuyimbi Big Eye n’omukazi nkubakyeyo omupya gwe yafunye\nEmbeera eno esinze kweyolekera mu bayimbi abasajja anti kumpi buli muyimbi ow’erinnya olugenda ebweru w’eggwanga okuyimba agenda okudda nga yeefuniddeyo ekyana oba sugammami amuteekamu kkaasi.\nAte bwe kituuse ku bayimbi abato ne kisukka. Olukubayo oluyimba lumu ne lukwatayo ekiddako kuba kufuna nkubakyeyo Omuzungu oba sugammami ng’amuteekamu ssente nga naye bw’amuwa essanyu ly’omu kisenge.\nEkyama abayimbi kye bazudde mu bankubakyeyo\n Kino bakikola olw’okwagala okwanguyirwa obulamu obwa bulijjo n’obw’okuyimba engeri gye kwetaaga ssente ennyingi era abasinga bafuna bankubakyeyo ababateekamu ssente.\n Abamu babasanga ku byeyo gye baba bagenze okuyimba ne babalaga ssente ezibatengula emitima ate abalala okubakolera ku bizibu byabwe eby’amangu.\n Waliwo n’abakazi ababaganza olw’okuba bassereebu nga basuubira nti kino kiggya kubafuula ab’enjawulo bannaabwe babeegombe.\nGift of Kaddo n’ekyana kye.\n Polomoota omu e Dubai yatugambye nti abayimbi bano bagenda okutuuka gye bagenda okuyimbira, ng’abasajja oba abakazi babeepikira. Bano bamanyi n’okuvuganya nga basasula pulomoota asobole okubawa obudde n’omuyimbi, okusasulira omuyimbi wooteeri mwanaasula oba okumusuza mu maka ge n’oluusi okumutwala okumugulira ebintu. Muno mwe muva laavu ng’ate abalala baba baagala kwesanyusaamu nabo.\n Olw’okuba abayimbi baganza abakazi bano nga balina abakyala baabwe kuno, basalawo okubeera nabo mu mukwano ogw’ekyama. Babasisinkana bagenze okuyimba mu mawanga gye bakubira ebyeyo oba nga bazze kuno mu luwummula wabula abalala laavu yaabwe basalawo okugitwala ku ddaala eddala ne babatongoza nga bakyala baabwe.\n Ababaganza olwa ssente olumala okufuna kye beetaaga nga babakyawa oba okukola ebintu ebibanyiiza okubeegobako. Kyokka mulimu ababambalidde ne babatabukira olw’okubafera laavu n’okubalyako ssente zaabwe.\n Abalala beegomba ndabika yaabwe omuli ffeesi, omubiri, ennyambala n’ebirala. Kituufu bankubakyeo abamu balabika bulungi era beefaako ekireetera abasajja okusikirizibwa okubakwana.\nAbamu baganza bankubakyeyo nga kye baagala kufuna kakisa beegatteko nabo n’olwo balubale. Waliwo abakazi abaagufuula omusono okwegatta na buli ssereebu era oluusi bakissaamu ne ssente okulaba nga babafuna.\nDr. Propa ku kyuma ky’avuga. Waggulu y’ennyumba mwe basula.\nAbayimbi abafunye mu bankubakyeyo n’Abazungu\nOno ye yayimba ‘Omwana w’omwavu’. Ayogerwako ng’omu ku bayimbi abafunye n’okuyimirirawo ku ssente z’abakazi bankubakyeyo.\nOkumanya ekintu kino akifunyeemu, kati avuga mmotoka za bbeeyi okuli: BMW, Range Rover, Land Cruiser n’okusula mu maka ag’omulembe e Kajjansi era bw’omusanga nga tomumanyi toyinza butamwesiimisa ssente okumukeera.\nMukazi we ye Patricia nkubakyeyo mu ggwanga lya Austria. Wadde Propa agamba nti eby’obugagga bino babikoze bombi, abamuli okumpi bagamba nti ebbanga lye balabidde Propa ng’ali mu mbeera y’okweyiiya, addiridde mu by’okuyimba nga talina bivvulu bivaamu ssente n’amateeka Patricia ge yamuteekako n’atuuka n’okumugobako mikwano gye. Olumu akola nga maneja we.\nAmannya ge amatuufu ye Ibrahim Mayanja. Ono oyinza okugamba nti alina ekyama kyazudde mu bankubakyeyo.\nOmuyimbi Big Eye n’omukazi nkubakyeyo omupya gwe yafunye.\nOlwatadde Sheilla Patience amanyiddwa nga Nnaalongo Don Zella maama wa mutabani we n’ayingizzaawo nkusibidde awo.\nOno naye bankubakyeyo abafunyemu. Mu 2012 yayanjulwa Fatuma Mugenyi ow’e Bungereza agambibwa okumuteekamu ssente.\nWadde bali mu laavu ey’ewala, batugambye nti Fatuma y’ayimirizaawo Abdul Mulaasi ng’amuweereza ssente n’okumusasulira ennyumba ey’ebbeeyi gy’asulamu e Nyanama.\nFatuma atera okujja n’alaba Abdul ate olumu y’agenda e Bungereza.\nOno yazaala mu Safi na Mubiru ow’e London muto wa Jalia Namazzi, mukazi w’omuyimbi Silver Kyagulanyi omwana.\nAmawulire gano katono gatabule amaka ga Bobi Wine ne mukyala we Barbie kyokka oluvannyuma ensonga yazigonjoola obufumbo bwabwe ne buddamu okutinta.\nRabadaba ng’akyali mu mukwano ne Ferguson.\nOno alina abaana babiri mu Sheila Ferguson nkubakyeyo e Bungereza. Mu 2013 baagattibwa ewa DC nga kigambibwa Rabadaba yali ayagala kufuna mpapula ezimukirizisa okufuluma eggwanga n’okufuna obutuuze e Bungereza Sheila gy’alina obutuuze.\nWabula laavu yaabwe yagenda esebengerera mpolampola okutuusa lwe baayawukana ekintu ekyakosa n’okuzza emabega omuyimbi ono.\nCoco Finger ng’ali n’omuwala Omugirimaani ate (ku kkono) y’ennyumba ye gy’azimba.\nMu 2015 katono amaka g’omuyimbi Moses Okori ‘Coco Finger’ gasasike.\nKyaddiridde okufuna omuwala Sagal Muhamed nkubakyeyo e Girimani ne babeera mu laavu ey’ekyama.\nWabula omuwala ono bwe yategeera nti Coco Finger alina omukazi n’omwana n’atabuka n’ateeka ebifaananyi byabwe nga bali mu mukwano ku ‘Facebook’ ekyamutabula ne mukyala we ow’awaka era kigambibwa nti yanobera ddala ate ne Sagal n’amusuulawo.\nOno yali amuteekamu ssente nga y’amuyamba n’okuzimba ennyumba.\nYafuna omukyala Omusiraamu Sophie Keems nkubakyeyo e Bungereza n’amwanjula n’okumusiramula n’afuna n’erinnya lya Sulaiman. Kigambibwa Ssekamatte yali abazizza ssente za Sophie ne famire engagga gy’avaamu. Bano babeerako bombi katono omuwala naddayo ku kyeyo era kigambibwa baayawukana wadde Ssekamatte agamba nti yagenda kusoma. Kati yafunayo omulala Idah Namara.\nOno ali mu nteekateeka za kuwasa muganzi we Irene nkuba kyeyo. Bano baludde nga baagalana wadde nga mu kusooka laavu baali bagitambuliza mu kyama okutuusa lwe basalawo okugiteeka mu lujjudde abantu bagimanye era omuwala ono Bafana amuyimbako mu nnyimba ze ezimu.\nOno yagenda okutandika okwagalana ne Cissy Nanyonga nga akyakuba kyeyo e Dubai. Omukyala ono abamu gwe bayita sugammami olw’endabika ye, kigambibwa yamuyimirizzaawo mu buli kimu nga ne myuziki we amuteekamu ssente. Ono yasooka kweyita maneja we okutuusa lwe bazaala bbebi.\nSizzaman ku mmotoka ye gy’avuga.\nOno y’omu ku bayimbi ababadde boogerwako nga abaggwaamu nga talina na bivvulu by’amaanyi gye bamupangisa kuyimba. Gye buvuddeko yeewuunyisiza abantu bwe yatandise okulaga ssente n’akola ne situdiyo ku lw’e Salaama nga n’emmotoka avuga ya bbeeyi. Era ennaku zino ennyimba azifulumiza kumu kumu. Omu ku mikwano gye yatugambye nti yafunayo omukazi Omuzungu amuteekamu ssente kyokka ye Sizzaman agamba nti ebintu bino abifunye mu ntuuyo ze.\nMoze ne Weasel\nNg’oggyeeko bakyala baabwe abamanyiddwa Lilian Mbabazi owa Moze ne Samira Tumi owa Weasel, bano buli omu abaddeko mu laavu ne nkubakyeyo era kigambibwa bamanyiddwa okucakala n’ebyana mu mawanga gye balaze okuyimba omuli n’abo ababegwanyiza kubanga bassereebu.\nptain Scooter n’ekyuma ky’avuga.\nOno kigambibwa alina omukazi nkubakyeyo e Dubai amuteekamu ssente era eyamugulira mmotoka mwatambulira n’okumukolera bizinensi endala. Kigambibwa nti gye buvuddeko Captain Scooter yali agugulana n’omuyimbi Layita Laita olw’omukazi Shaki Shaki abeera mu Amerika.\nWiiki ewedde omukazi Joweliya Nabuliba nkubakyeyo e Denmark yamutabukidde lwa kumufera laavu n’atuuka n’okumulimba embaga ng’ate kuno alinako omukazi omulala Sharuwa Namakula eyaakamuzaalira.\nKazibwe Kapo eyafeze Nabuliba (ku ddyo) laavu.\nYe Ronald Ssemawere ng’ali mu kibiina kya Leone Island ekya Chameleone. Mu August 2015, yeewuunyisa abantu bwe yagattibwa ne nnamukadde, Jonnson Ann Lisa 75, enzaalwa y’e Sweden. Wadde yategeeza nti omukazi ono amwagala, bangi baakiwakanya nga bagamba nti amunoonyako ssente na butuuze bw’e Sweden. Baayawukana ng’afunye omuwala omuto.\nWadde kati alina ssente n’ebyobugagga ebiwerako, y’omu ku baganza abakazi olwa ssente. Yamala emyaka 4 mu mukwano ne Faridah Nantongo eyali amuteekamu ssente. Faridah yagenda ku kyeyo n’afunirayo omusajja Omuzungu. Naye yagenda okudda nga Kitooke ayingizzaawo Raudah Ssonko mu 2009. Ate mu August 2014, Faridah yaddamu okulabikako ng’apepeya n’omuyimbi King Micheal.\nGNL Zamba ne muninkini we eyasooka.\nOno abaddeko mu mukwano n’abakyala abawera nga kigambibwa be bamuteekamu ssente. Okuviira ddala mu 2010, nkubakyeyo, Becky Emons Mirembe ow’e Sweden bwe yamusibisa, ensonga baaziyingizaamu laavu nti ssente GNL ze yalya ku Becky ze zaali zibatabudde.\nYafuna omulala, Ruth Gilian naye ne batabuka nga kati alina Omumerika Tamar Michal eyamutwala mu Amerika gye babeera.\nOno yali muzinyi wa Eddy Kenzo. Y’omu ku batambulira mu bulamu bw’okwagala abakazi bankubakyeyo abalina ssente. Emabegako yali abeera Dubai ne Rhona kyokka agavaayo galaga nti ono yayawukana naye ng’alina mulala.\nYoyo ne nkubakyeyo gwe yali afunye. Baayawukana.\nAbayimbi abalala aboogerwako okutambulira mu bulamu buno kuliko: Eddy Kenzo, Dr Jose Chameleone ne King Saha.\nOno ye Shafiki Kayemba nga naye yali muyimbi mu Leone Island nga kati abeera Thailand gye yafuna omukazi amuteekamu ssente. Agamba nti omukazi ono yamuwonya ennaku y’e Kampala era tajjula newankubadde banne bamukuba olwali nti baamukuba empeta.\nMukazi wange lwaki tayagala kaboozi?\nMahabba ku nsonga z'abavubuka tomunyumiza bulwadde\nAbatujju bongedde okusattiza Amerika\nBannayuganda 30 bakwatiddwa e Kuwait\nBannayuganda abali e Kuwait basisinkanye Omubaka wa Uganda


Bukedde Online - Eyali ddiifiri yeekkokkodde ogw'obutendesi\nCranes enoonya maliri okwesogga semi za CECAFA...\nEYALI ddiifiri wa Big League nga kati mutendesi wa Ntinda United FC, Peter Musoke yeekkokkodde ogw'obutendesi n'ajuliza nti waakiri ofunda n'ogw'okukommonta ffirimbi.\nKireka UTD FC 0-1 Ntinda UTD FC\nNyamityobora FC 2-0 Bumate UTD\nSynergy FC 0-1G.Masaka FC\nKansai Plascon 3-1 Airtel Kitara FC\nDoves All Stars 2-0 Paidha Black Angel\nKino kiddiridde Ntinda okuwangula Kireka 1-0 ku Lwomukaaga mu kisaawe kya Namboole eky’ebweru nga gwe mupiira ogwokubiri okuwangulira ku bugenyi bukya sizoni eno etandika kw’egyo 12 gye basambye lawundi esooka eya Fufa Big League yonna.\nMusoke yasuulawo omulimu gw’okukomonta Ffirimbi sizoni ewedde neyeegatta ku Ntinda ng’omutendesi bwe yali ekyasambira mu Region League era n’agiyingiza Big League sizoni eno wabula entandikwa temubeeredde nyangu nga bwe yali asuubira olw’ensonga nti ebintu bingi ebyetaagisa mu kutendeka ttiimu bw’ogerageranya ku bwa ddifiri.\n“Okutendeka omupiira ssi kyangu ddala ng’abantu bwe basuubira,kyetaaga ssente nnyingi nti oluusi zino ttiimu za Big league ziba tezirina bavugirizi ng’omutendesi olina okweyiiya okutambuza abazannyi naddala mu kukyala,olina okuba omukakkamu eri abasambi kuba abamu tebasasulwa wabula byonna bigenda na kulemerako era manyi njakumalako,” bwe yagambye Musoke.\nRamathan Ddungu ye yabateebedde nga kati Ntinda eri mu kifo kya 6 mu kibinja kya Rwenzori ng’ebuzaayo omupiira gumu okuggalawo Lawundi esooka eya sizoni eno ku lwokuna ng’ekyazizza Kira United FC abakulembedde ekibinja n’obubonero 25 ku kisaawe e Kamwokya.\nNtinda UTD FC


Bukedde Online - Kabaka agguddewo olukiiko lwa Buganda olwa 21\nBabbye ebirabo mu kkanisa ne bajuliza Bayibuli\nMandela akubye ku matu\nAdded 12th August 2013\nKABAKA Mutebi II agguddewo Olukiiko lwa Buganda olw’omulundi ogwa 21 bukya atuula ku Nnamulondo era nga ne baminisita be abaggya leero lwe beeyanzizza obwami mu butongole.\nKabaka yeebazizza abantu Obuganda olw'okwagala Obwakabaka bwabwe mu bbanga ery'emyaka 20 egiyise n'agamba nti singa Obuganda bunaagendera ku nsonga Katikkiro ze yayanja, tewali kubuusabuusa Buganda yaakukulaakulana.\n" Tusiima ensonga Katikkiro ze yayanja mu lukiiko olwayita singa abantu baffe banaazigenderako, tewali kubuusabuusa Obuganda bwakugenda mu maaso," Kabaka bwe yalagidde ku mukolo kwe yagguliddewo olukiiko lwa Buganda olwa 21.\nKabaka ng'afuluma Bulange - Mmengo oluvannyuma lw'okuggulawo olukiiko lwa Buganda olwa 21 ku Mmande.\nKabaka yatuuse e Bulange Mmengo ku ssaawa 5:00 ez'oku makya ng'awerekeddwako Nnaabagereka Sylivia Nagginda, n'abalangira okwabadde; Wasajja ne Jjunju era n'alamusa Mujjaguzo oluvannyuma ne yeesogga ekizimbe omuteesezebwa.\nOlukiiko lwatandise ne baminisita abaggya okweyanza obwami nga kuno kwabaddeko Ying. Martin Kasekende- ow'ebyettaka, Waggwa Nsibirwa- Kusiga nsimbi, Rita Namyalo Kisitu- Wa byabusuubuzi, Yusuf Wamala Gagganga- wa byabuwangwa, Joseph Kawuki- Mubeezi wa gavumenti ez'ebitundu, Henry Ssekabembe- Wa bavubuka n'okwewummuza, Slyvia Mazzi- Mubeezi w'okunoonyereza ne Dr. Kiwanuka Mukwaya ow'ebyobulamu.\nKakaba ng'awuubira Obuganda. EBIF/ DICKSON KULUMBA\nKabaka yayozaayoozezza abaami abaafunye obukulu n'abaagaliza okuweereza obulungi mu mirimu gyabwe emiggya mwe baalondeddwa.\nMu kwogera kwe Katikkiro Charles Peter Mayiga yeebazizza Kabaka olw'okumuwa ttiimu ya baminisita ey'amaanyi n'alaga essuubi nti bagenda kuweereza Obuganda okubutwala mu maaso.\nAbalala abaabadde ku mukolo guno ye Nnamasole wa Buganda, Margaret Siwoza, Nnaalinya w'e Kasubi Tebattagwabwe, Katikkiro eyawummula Mulwanyammuli n'abalala bangi.\nKabaka agenda kuggulawo Olukiiko


Bukedde Online - Yiga okukuba kkoodi\nAbaguza abantu amazzi nga bagayita butto babakutte\nPoliisi ekubye ttiyaggaasi mu ssomero. Abayizi 30 bazirise, 17...\nEnsonga 9 eziremezza siriimu mu bantu\nYiga okukuba kkoodi\nEbisika abalenzi okuganza abakazi ababasinga emyaka\nBw’oba ogenda okukyala ew'omuwala gw’okwana, osookanga kulaga. Era bw’oba odda wuwo, munno sooka omutegeezeeko, yeetegeke. Ate mu nsonga z’e Namboole oteekeddwea okukonkona mu ngeri eri entuufu, ebintu bitambule bulungi…\nAbaagalana mu mukwano\nBw'oba ogenda okukyala ew'omuwala gw'okwana, osookanga kulaga. Kubanga oyinza okusangayo by'otoosobole ne bikusuuza "emboona" yo ate nga naye bambi yandikwagadde.\nOyinza okusangayo abalala abakwebera; nga bakyamukwana bukwanyi ggwe ne kikunyiiza n'omuleka. So ng'ate bambi abadde tabaagala wabula ng' owobusa bwali engabi nga n'atafumite akootakoota, nga nabo (abasajja) bano bali mu ttuluba eryo.\nNaye ate era oluusi oyinza okusangayo basajja be b'ayagala. Nga ggwe oli mu kukwebera. Ne bakuba ggwe ne Mukeerere n'amwenya. N'oviiramu awo ng'ayokya omusota; kyokka ng'ojjudde binuubule. Ng'omukazi tomufunye ate nga bakubongodde n'amannyo; ekireetera abalala be wandifunye okutandika okukwebalama. Awo watya?!\nBye bisago nno abasajja abaganza bannakyeyombekedde bye basanga. Omukazi omukwanye ali mu nnyumba ye, tomanyi na bwe yagifuna, nga ggwe weetwala yo; oluusi okonkona amatumbibudde. Laba bw'akuba enduulu ekyalo ne kikuyiikira okukukuba nga bakuyita omubbi. Singa bakwambula ne bakuta n'ogenda (kubanga ababbi abamu babambula engoye) kati otuuka otya awaka? Ate ng'olwo baba bakusaasidde nnyo nga naawe weegayiridde baleme kukukuba ku ssekalootera!\nKale abalenzi abakyakwana n'abasajja abagaba ebbali, ensonga eno mugiyige. Okugenda ewa muganzi wo atali mu nnyumba yo lwe lummanyimmanyi olukwasa embwa ya muganzi wo mu mannyo. Munnange nno eyinza okukuluma.\nN'abasajja abalina amaka nammwe bwe mutyo. Waliwo ebiseera lw'olina okutegeeza mukyala wo nti oli mu kkubo odda. Kikutaasa okusanga embeera ng'eteredde; nga kacaayi kayidde, awacafu nga weereddwa bulungi, ebitambaala mu ddiiro babitereezezza wamma ne kiyamba obutatikka mitaafu mu kyenyi ate ng'obadde ozze waka kuwummulamu.\nKuno kwe kukuba kkoodi. Ne bwe muba mu kitanda, era omusajja akuba kkoodi mu ngeri y'okukwata ku balongo ne kiwa munne okwetegeka. Ke kaboozi akanyuma.\n'Liigi zombi zibeewo': Minisita Alupo ensonga za FUFA ne USL zimuzitooweredde\nMinisita Alupo yeetegereze ebyali mu ttabamiruka wa FUFA\nBakkabulindi y'asobola ensonga za FUFA ne USL\nAbaguza abantu amazzi nga b...\nABAVUBUKA abaguza abantu amazzi nga bagayita butto mu bulippagano bw'ebidduka mu Kawempe n'ebitundu ebiriraanyewo...\nPoliisi ekubye ttiyaggaasi ...\nWaabaddewo akasattiro ku ssomero lya Mpoma Girls School erisangibwa e Mpoma mu ggombolola y'e Nama mu disitulikiti...\nOmuyizi wa MUBS aleese 'Cha...\nMwana muwala Neliah Kansiime eyakamaliriza emisomo gye ku yunivasite ya MUBS e Nakawa wadde y'omu ku bakoseddwa...\nEnsonga 9 eziremezza siriim...\nOKUGGYAKO ng'abantu bonna basituse ne bafungiza okumalirawo ddala obulwadde bwa siriimu, Gavumenti yokka tesobola...\nOmuwendo gw'abalina siriimu...\nEBIKUNG'AANYIZIDDWA ebikwata ku kawuka akaleeta siriimu okwetooloola eggwanga wakati w'omwezi gwa April ne June...


Nyinza obutaddira ku tikiti ya NRM, Omubaka Nsamba ow'eKassanda - Watchdog Uganda\nOMUBAKA mu Palimenti akikirira ekitundu kye Kassanda North Patrick Nsamba agamba nti mu kulonda okujja ayinza okusuulawo kaadi y’ekibiina kya NRM gye yakozesa okujja mu lukiiko lwe Ggwanga olukulu, nasalawo okujja nga talina kibiina kubanga NRM elabika evudde ku mulamwa.\n“Bwe nawangula nga nina kaadi ye kibiina ekiri mu buyinza nalowooza nti nja kusobola okuwereza abantu bange bulungi, olwensonga nti ffe tuli mu buyinza, naye ebintu engeri gye bitambulamu tetegerekeka ku lwange era kati ndi wa NRM akkiririza mu People Power.’ Nsamba bwe yagambye.\nYabadde ku Tv ya NBS ku mande nga ayogera ku nsonga z’ebyobukulembeze nga bwe biri mu ggwanga, yagambye nti bwotunulira embeera nga bweri mu Ggwanga kye yali asuubira si bwe kiri kubanga abali mu buyinza beelowozaako bokka, nga kwotadde n’obubbi bwe nsimbi y’omuwi w’omusolo mu bantu ab’olubatu.\nYanyonyodde nti ekisinde kya People Power kisobola okuyingiza buli muntu kaabe wa NRM bwaba nga akkiririza mu nkyuka kyuka n’ensonga eziluma abantu.\nYayongeddeko nti basobolera ddala okukwata obuyinza kubanga ne Pulezidenti Museveni okugenda mu nsiko yakozesa abantu ne bamwagala, ne bamuwagira era ne bamwegattako nga singa tebaali bantu kwekkiririzaamu teyandiwangudde.\nKu kya Pulezidenti Museveni ne Besigye okuddamu okuvuganya, yagambye nti bombi tebasaana kuddamu kwesimbawo kubanga abantu bakooye okulaba nga b’ebokka abavuganya nga kati kyetagisaayo ku bantu abalala nga Kyagulanyi bavuganyeko nabo.\nUSA to Uganda: We are not in your politics


Ezequiel 20 NVI-PT - Ezeekyeri 20 LCB | Biblica América Latina\nEzequiel 20 NVI-PT - Ezeekyeri 20 LCB\n1Awo mu mwaka ogw’omusanvu, mu mwezi ogwokutaano ku lunaku olw’ekkumi, abamu ku bakadde ba Isirayiri ne bajja okwebuuza ku Mukama Katonda, ne batuula wansi mu maaso gange.\n2 Ekigambo kya Mukama ne kinzijira, mbategeeze nti, 3 “Omwana w’omuntu, yogera eri abakadde ba Isirayiri obagambe nti, ‘Bw’ati bw’ayogera Mukama Katonda nti: Muzze kunneebuuzaako? Mazima nga bwe ndi omulamu temujja kunneebuuzaako, bw’ayogera Mukama Katonda.’\n4 “Olibasalira omusango? Olibasalira omusango ggwe omwana w’omuntu? Kale bategeeze ebikolwa eby’ekivve bajjajjaabwe bye baakola, 5 era bategeeze nti, ‘Bw’ati bw’ayogera Mukama Katonda nti: ku lunaku lwe, neroboza Isirayiri, nalayirira bazzukulu b’ennyumba ya Yakobo, ne mbeeyabiza mu Misiri nga njogera nti, “Nze Mukama Katonda wammwe.” 6 Ku lunaku olwo nabalayirira nti ndibaggya mu nsi y’e Misiri ne mbatwala mu nsi gye nabanoonyeza, ensi ekulukuta amata n’omubisi gw’enjuki, ensi esinga mu nsi zonna obulungi. 7 Ne mbagamba nti, “Buli muntu aggyewo ebintu eby’omuzizo mu maaso ge, muleme okweyonoonyesa ne bakatonda abalala ab’e Misiri, kubanga nze Mukama Katonda wammwe.”\n8 “ ‘Naye ne banjeemera, ne bagaana okumpuliriza; tebaggyawo bintu eby’omuzizo mu maaso gaabwe, newaakubadde okuleka bakatonda abalala ab’e Misiri. Kyenava njogera nti ndibabonerereza mu Misiri. 9 Naye olw’obutavumisa linnya lyange mu maaso g’amawanga mwe baabeeranga, ne mu maaso gaabo be neeyabiza eri Abayisirayiri nga mbaggya mu Misiri, nakola bwe nti olw’erinnya lyange. 10 Kyenava mbaggya mu Misiri ne mbatwala mu ddungu. 11 Nabawa ebiragiro byange ne mbamanyisa n’amateeka gange, omuntu yenna bw’abigoberera abeere mulamu. 12 Ne mbawa ne Ssabbiiti zange ng’akabonero wakati wange nabo, bategeere nga nze Mukama abatukuza.\n13 “ ‘Naye era abantu ba Isirayiri ne banjeemera mu ddungu, ne batagoberera biragiro byange, ne banyooma amateeka gange, ebyandiyinzizza okulokola omuntu abigondera, ne Ssabbiiti zange ne batazitukuza. Kyenava njogera nti ndibasunguwalira ne mbazikiririza mu ddungu. 14 Naye olw’erinnya lyange nakola ekyo obutavumisibwa obuteeswaza mu maaso g’amawanga mwe nabaggya. 15 Era ne mbalayirira mu ddungu nga bwe siribaleeta mu nsi gye nnali mbawadde, ekulukuta amata n’omubisi gw’enjuki, ensi esinga endala zonna obulungi, 16 kubanga baajeemera amateeka gange ne batagoberera biragiro byange, ne batatukuza Ssabbiiti zange, kubanga emitima gyabwe gyasinzanga bakatonda abalala. 17 Naye wakati mu ebyo byonna ne mbasaasira ne sibazikiriza, newaakubadde okubasaanyaawo mu ddungu. 18 Ne ŋŋamba abaana baabwe mu ddungu nti, “Temugoberera biragiro bya bakitammwe, newaakubadde okukwata amateeka gaabwe, so temweyonoonyesanga ne bakatonda baabwe abalala. 19 Nze Mukama Katonda wammwe, mugoberere ebiragiro byange era mwegendereze okukwata amateeka gange, 20 n’okutukuza Ssabbiiti zange, era ebyo binaabanga kabonero wakati wange nammwe, olwo mulimanya nga nze Mukama Katonda wammwe.”\n21 “ ‘Naye abaana banjeemera; tebaagoberera biragiro byange newaakubadde okukwata amateeka gange, ebyandiyinzizza okulokola omuntu abigondera, ne Ssabbiiti zange ne batazitukuza. Kyenava njogera nti ndibasunguwalira mu ddungu. 22 Naye neekuuma olw’erinnya lyange obutaliswaza mu maaso g’amawanga mwe nnali mbaggye. 23 Era ne mbalayirira mu ddungu nti ndibasaasaanya mu mawanga, ne mbabunya mu nsi, 24 kubanga tebaagoberera mateeka gange era ne bajeemera n’ebiragiro byange, era ne batatukuza Ssabbiiti zange, naye amaaso gaabwe ne gayaayaanira bakatonda abalala aba bajjajjaabwe. 25 Kyennava mbawaayo eri ebiragiro ebitali birungi n’amateeka ebitayinza kubabeezesaawo mu bulamu; 26 ne mbaswaza nga nkozesa ebirabo byabwe, bwe baleeta omuggulanda waabwe ng’ekiweebwayo, balyoke bajjule entiisa, era bamanye nga nze Mukama.’\n27 “Kale omwana w’omuntu, yogera eri abantu ba Isirayiri obagambe nti, ‘Bw’ati bw’ayogera Mukama Katonda nti: mu kino nakyo bajjajjammwe mwe banvumira ne banzivoola. 28 Bwe nabaleeta mu nsi gye nabalayirira ne balaba buli lusozi oluwanvu na buli muti ogwamera yo, ne baweerangayo ssaddaaka zaabwe, ne baweerangayo ebiweebwayo ebyannyiiza, ne banyookerezanga obubaane bwabwe, era ne baweerangayo n’ebiweebwayo ebyokunywa. 29 Kyenava mbabuuza nti, Ekifo ekyo ekigulumivu gye mugenda kya mugaso ki?’ ”\nOkusala Omusango n’Okuzzibwa Obuggya\n30 “Noolwekyo gamba ennyumba ya Isirayiri nti, ‘Bw’ati bw’ayogera Mukama Katonda nti, Mulyeyonoona nga bajjajjammwe bwe baakola ne mugoberera ebintu eby’ekivve? 31 Bwe muwaayo ebirabo, ne muwaayo n’abaana bammwe mu muliro ng’ebiweebwayo, mweyongera okweyonoona ne bakatonda bammwe abalala bonna. Nnyinza okubakkiriza okunneebuuzaako mmwe ennyumba ya Isirayiri? Nga bwe ndi omulamu temujja kunneebuuzaako, bw’ayogera Mukama Katonda.\n32 “ ‘Mwogera nti, “Twagala okuba ng’amawanga amalala, ng’abantu ab’ensi endala, abaweereza embaawo n’amayinja,” naye ebyo bye mulowooza tebiribaawo n’akatono. 33 Nga bwe ndi omulamu, bw’ayogera Mukama Katonda, ndibafuga n’omukono ogw’amaanyi, era ndigolola omukono gwange n’obusungu bungi. 34 Ndibaggya mu mawanga n’omukono ogw’amaanyi omugolole, nga nzijudde obusungu, ne mbakuŋŋaanya okuva mu nsi gye mwasaasaanira. 35 Ndibaleeta mu ddungu ery’amawanga, era eyo gye ndibasalira omusango nga tutunuuliganye amaaso n’amaaso. 36 Nga bwe nasalira bajjajjammwe omusango mu ddungu ery’ensi ya Misiri, bwe ntyo bwe ndibasalira omusango, bw’ayogera Mukama Katonda. 37 Ndibeetegereza nga muyita wansi w’omuggo gwange ne mbassaako envumbo y’endagaano yange. 38 Ndibamaliramu ddala mu mmwe abajeemu era abansobya. Era newaakubadde nga ndibaggya mu nsi gye balimu, tebaliyingira mu nsi ya Isirayiri, mulyoke mumanye nga nze Mukama.\n39 “ ‘Ate ggwe ennyumba ya Isirayiri, bw’ati bw’ayogera Mukama Katonda nti, Mugende muweereze bakatonda bammwe abalala, mugende, naye oluvannyuma mulimpuliriza, ne mulekayo n’okuvumisa erinnya lyange ettukuvu n’ebirabo byammwe era ne bakatonda bammwe abalala. 40 Ku lusozi lwange olutukuvu, olusozi oluwanvu olwa Isirayiri mu nsi eyo, ennyumba ya Isirayiri yonna balimpeereza, nange ndibasembeza. Era eyo gye ndibasabira ebiweebwayo byammwe, n’ebibala ebibereberye eby’ebirabo byammwe, wamu ne ssaddaaka zammwe ezitukuzibbwa. 41 Bwe ndibaggya mu mawanga ne mbakuŋŋaanya okuva mu nsi gye mwasaasaanira, ndibakkiriza nga bwenzikiriza akaloosa ak’evvumbe eddungi, era ndibalaga obutukuvu bwange mu maaso g’amawanga. 42 Mulimanya nga nze Mukama, bwe ndibaleeta mu nsi ya Isirayiri ensi gye nalayirira bajjajjammwe n’omukono ogugoloddwa. 43 Era eyo gye mulijjuukirira enneeyisa yammwe n’ebikolwa byammwe byonna bye mweyonoonyesa, era mulyetukuza olw’ebibi byonna bye mwakola. 44 Mulimanya nga nze Mukama, bwe ndibakola ng’erinnya lyange bwe liri so si ng’ebibi byammwe bwe biri, n’ebikolwa byammwe eby’obukumpanya bwe biri, mmwe ennyumba ya Isirayiri, bw’ayogera Mukama Katonda.’ ”\nObubaka eri Obukiikaddyo\n45 Ekigambo kya Mukama ne kinzijira nti, 46 “Omwana w’omuntu, simba amaaso go mu bukiikaddyo, obabuulire era owe obunnabbi gye bali n’eri ekibira eky’ensi ey’Obukiikaddyo. 47 Yogera eri ekibira eky’omu bukiikaddyo nti, ‘Wulira ekigambo kya Mukama. Bw’ati bw’ayogera Mukama Katonda nti, Nnaatera okukukumako omuliro, era gulizikiriza emiti gyonna, omubisi n’omukalu. Ennimi ez’omuliro tezirizikizibwa, na buli ludda okuva mu bukiikaddyo okutuuka mu bukiikakkono bulyokebwa. 48 Buli muntu aliraba nga nze Mukama abyokezza, era tegulizikizibwa.’ ”\n49 Awo ne njogera nti, “Ayi Mukama Katonda, banjogerako nti, ‘Oyo tanyumya ngero bugero.’ ”\nLCB : Ezeekyeri 20


Ebikolwa by’Abatume 6 - Endagaano Enkadde nʼEndagaano Empya (LCB) | Biblica\nEbikolwa by’Abatume 6 - Endagaano Enkadde nʼEndagaano Empya (LCB)\n1Awo mu biseera ebyo abakkiriza bwe baagenda beeyongera obungi, ne wabaawo okwemulugunya mu Bakerenisiti ku Baebbulaniya nti bannamwandu baabwe basosolwa, ne bataweebwa kyenkanyi. 2 Awo ekkumi n’ababiri ne bakuŋŋaanya ekibiina ky’abayigirizwa, ne babagamba nti, “Kirungi ebiseera byaffe tubimalire ku kubuulira Njiri, so si mu kugabanya mmere. 3 Noolwekyo, abooluganda, mwerondemu abasajja musanvu, abasiimibwa abantu, ng’abantu b’amagezi, era abajjudde Mwoyo Mutukuvu, tubakwase omulimu ogwo. 4 Ffe tulyoke twemalire ku kusaba, n’okubuulira n’okuyigiriza.”\n5 Ebigambo ebyo byonna abaakuŋŋaana ne babisiima. Ne balonda Suteefano, omusajja eyali ajjudde okukkiriza ne Mwoyo Mutukuvu, ne Firipo, ne Pulokolo, ne Nikanoli, ne Timooni, ne Pammena, ne Nikolaawo eyava mu Antiyokiya, 6 ne babanjula eri abatume. Abatume ne babasabira, ne babasaako emikono.\n7 Awo ekigambo kya Katonda ne kyeyongera okubuna n’omuwendo gw’abayigirizwa ne gweyongera obunene mu Yerusaalemi; era ne bakabona, ekibiina kinene, ne beewaayo okukkiriza.\n8 Suteefano, ng’ajjudde ekisa kya Katonda n’amaanyi, n’akolanga ebyamagero bingi n’obubonero mu bantu. 9 Naye abamu ku b’omu kuŋŋaaniro abeeyitanga Abalibettino, n’Abakuleene n’Abalegezanderiya, n’Abakirukiya n’Abasiya, ne bawakana ne Suteefano. 10 Kyokka tebaasobola kuwakanya magezi n’Omwoyo bye yayogeza.\n11 Kyebaava baweerera abantu nga bagamba nti twamuwulira ng’ayogera ebigambo ebivvoola Musa ne Katonda.\n12 Abantu n’abakulembeze b’Abayudaaya n’abannyonnyozi b’amateeka ne banyiiga nnyo. Ne bakwata Suteefano ne bamuleeta mu Lukiiko Olukulu. 13 Abajulizi ab’obulimba ne boogera nti, “Omuntu ono buli kiseera avvoola ekifo kino ekitukuvu n’amateeka. 14 Era twamuwulira ng’agamba nti Yesu ono Omunnazaaleesi agenda kuzikiriza ekifo kino n’obulombolombo bwonna Musa bwe yatulekera abukyuse.”\n15 Ab’Olukiiko bwe baamwekaliriza amaaso, ne balaba amaaso ge ng’amasamasa ng’aga malayika!\nLCB : Ebikolwa by’Abatume 6


Bukedde Online - Omulimu gw'okuddaabiriza Nkumba Primary School guli mu ggiya nnene\nEkisse Paasita Yiga Mbizzaayo: Abadde alumizibwa endwadde 5\nUGANDA EKWATA KISOOKA MU AFRICA ATE MU NSI...\nAdded 26th September 2020\nAbaasomerako ku ssomero lya Nkumba P/S bayingidde omutendera ogw'okusatu mu kuddaabiriza ebizimbe ku ssomero lino nga nagitaddemu ensimbi 11,799,000/- zebakwasizza abakulira essomero lino olunaku lwa leero e Nkumba- Ntebe mu Wakiso.\nMu mutendera guno mugenda kuyooyootebwamu ekifo awajjanjabirwa abaana ng'omulimu guno bagutaddeko ensimbi 3,900,000/-, okuteeka amaddirisa n'endabirwamu mu kizimbe kya P4, okuddaabiriza ekizimbe kya kantiini wamu n'okuddamu okusiiga langi ku mabaati.\nOmumyuka wa Ssentebe w'Ekibiina Kino Richard Ssenoga y'akulembeddemu banne ne bakwasa omukulu w'essomero lino Marjorie Kalemeera ceeke era n'ategeeza nti okuva lwebatandika eddimu ly'okuddabiriza Nkumba P/S nga August 4,2020 okutuuka leero bakasasanya ensimbi obukadde 38,912,500/-. Ssenoga agambye nti basazeewo okutereeza Sick Bay okutumbula obulamu bw'abayizi abeeteekateeka okukomawo okuddamu okusoma nga October 15,2020.\nMu bubaka obusindikiddwa Ssentebe w'Ekibiina kino Geoffrey Ssekisonge mu kiseera kino ali e Bungereza bugambye nti buno buwanguzi bw'amaanyi eri bbo ng'abayizi okuba nti basobodde okusonda ensimbi zino okuzzaawo ekitiibwa ky'essomero lyabwe nga terigenda kusanga kizibu mu kuddamu okuggulawo okusomesa abaana n'eggwanga era n'ategeeza nti bwebanamaliriza omulimu guno bagenda kuzzaako okukola ebyo ebibazimbiramu awamu nga Bannankumba okusobola okwekulakulanya.\nBakomezzaawo empaka z'ekiro Lwakataka n'awera okufiira ku muntu\nBongezzaayo empaka z'emmotoka lwa kirwadde kya Rift Valley fever


Interpol ekutte ebintu ebijingirire ttani 5 - Radio Simba, The Best Luganda Station in the World !\nInterpol ekutte ebintu ebijingirire ttani 5\nEkitongole kya Poliisi y’ensi yonna kyakutte ttani 4 ez’omwenge omujingirire wamu ne kkatoni 250 ez’ebizigo ebijingirire nga bibalirirwamu obukadde 500. Ag. Director Interpol and International Relations SCP Oyo-Nyeko Benson yakakasizza kino mu lukungaana lwa Bannamawulire olwabadde ku kitebe kya Interpol e Kololo.\nEkikwekweto ekyatuumiddwa FAGIA kyagenderedde okulwanyisa ebyamaguzi ebijingirire ebiri ku katale era nga kyakoleddwa mu naku 5 zokka mu Kampala n’emiriraano.\nOyo-Nyeko yagabye nti abasuubuzi babiwaayo kyeyagalire era nebakola endagaano nga bakiriza bisanyizibwewo. Yayongeddeko nti gakyali mabaga kuba ebikwekweto bikyagenda mu maaso mu bitundu by’eggwanga eby’enjawulo. Bingi ku byakwatiddwa byagibbwa mu buggwa njuba bwa Afirika.\nEkikwekweto kyabaddemu ebitongole eby’enjawulo okuli; URA, URSB, Stop counterfeit n’ebintogole by’ebyokwerinda eby’enjawulo mu ggwanga era nga byatwaliddwa e Nakasongola okusanyizibwawo.\nPrevious Obwakabaka bwakukolagana ne Germany okukyuusa embeera z’abantu\nNext Poliisi ekutte abafere 4\nAbout 46 minutes ago from Radio Simba - Ennene 📻📻's Twitter via Simba Updates\nPolice egombyemu Besigye obwala.


Bukedde Online - FDC okukyukyusa ab'oludda oluvuganya yeekengedde Mugisha Muntu\nEngeri Winnie Kiiza gye yeekengedde Amuriat n'amutega obulippo\nBasse omukuumi omulambo ne bagukweka ku mu...\nEBIPYA bizuuse nga biraga nti Pulezidenti wa FDC, Patrick Amuriat Oboi okukola enkyukakyuuka mu bukulembeze bw’ababaka ab’oludda oluvuganya mu Palamenti yagenderedde kutemera ttaka ku Maj. Gen. Mugisha Muntu okwelulira Dr. Kiiza Besigye ekkubo nga bombi babbinkanira tikiti y’ekibiina mu kalulu k’Obwapulezidenti aka 2021.\nMuntu (ku ddyo) ng’abuuza ku bannakibiina mu kulonda kwa pulezidenti bw’ekibiina. Amuriat (atudde wansi) yawangula.\nObubonero obuliwo bulaga nti Besigye ateekateeka okuddamu okwesimbawo ku bwapulezidenti mu 2021 ku tikiti ya FDC kyokka gw’asinga okweraliikirira ye Muntu atambuza enjiri egamba nti emirundi ena (4) Besigye gye yaakeesimbawo n’agwa, takyalina kipya kye kiseera okuleeta omuntu omulala n’obukodyo obupya okusiguukulula Museveni.\nOkuva mu November 2017, Amuriat lwe yamegga Muntu mu kalulu ak’Obwapulezidenti wa FDC, enkambi y’abawagizi ba Besigye abaamuwagira mu kampeyini ze bazze bamussaako akazito okugoba buli muwagizi wa Gen. Muntu ali mu bukulembeze nga babalumiriza okubeera ‘ebipingamiizi’.\nAbabaka ba FDC abaawagira Muntu, babadde n’ebifo ebyobukulembeze mu palamenti bye yabalonderamu (Muntu) mu 2016 era bano Amuriat be yakutte ku nkoona ng’oggyeeko Ibrahim Semujju gw’ataagobye mu nkyuukakyuuka ze yalangiridde mu Lwokutaano.\nEbifo eby’obukulembeze ababaka bye babadde balina biggyirako obuyinza, ebitiibwa n’ensimbi era abawagizi ba Besigye bamaze ebbanga nga bapeeka Amuriat abagobe nga balumiriza nti ababaka abo beeyambisa ssente ze bafuna olw’obukulu mu Palamenti okuwagira Muntu mu nteekateeka ez’okulwanyisa Besigye, Amuriat ne FDC.\nMuntu mu kiseera kino ali mu kutambula eggwanga yeenyweza mu bawagizi ba FDC n’ab’oludda oluvuganya era kino kiruma Besigye nga babuuza nti Muntu atambula ng’ani kubanga Pulezidenti Amuriat tamanyi ku bya ntambula ze z’agenda akuba nga yeeyita owa FDC.\nAba FDC abagambibwa okubeera ‘Ebipingamiizi’, kigambibwa baawagira Gen. Muntu naddala mu by’ensimbi mu kampeyini ze ng’avuganya Amuriat.\nAbdul Katuntu (Bugweri) omu ku baagobeddwa Amuriat yategeezezza nti ekyakoleddwa ssi nkyukakyuka wabula kw’abadde ‘kulwana ntalo’ n’agamba nti abantu Amuriat be yasindiikirizza be bamu ku batandisi ba FDC n’agamba nti abaagobeddwa bagenda kutuula basalewo ekiddako.\nAbamu ku batandisi ba FDC abaggyiddwa mu bifo ng’oggyeeko Katuntu ye; Elijah Okupa, Ogenga Latigo, Okumu Reagan n’abalala era nga bano bonna baawagira Muntu mu kalulu k’Obwapulezidenti.\nOmwogezi wa FDC Semujju Nganda bwe yabadde ku Pulogulaamu eya Capital Gang ku Lwomukaaga yagaanyi okwogera ku nkyukakyuuka ezaakoleddwa n’annyonnyola nti zimukwatako butereevu nga ye omwogezi w’ekibiina era atuula ne ku kakiiko akasalawo ensonga ez’enjawulo mu FDC.\nBbanka ya Uganda Enkulu esaze amagoba kw'ewolera\nObuwumbi 500 Gavumenti zeyatadde mu kalulu ka Specioza Wandira Kazibwe zaagudde butaka!\nUganda eyali ekulembedde engeri gye yaddirira\nEnkyukakyuka ezaakolweddwa FDC mu bakulembeze b'oludda oluvuganya mu Palamenti zaawudde mu babaka\nOlutalo lwa Besigye ne Muntu lusituse buto


1 Samwiri 13 | Bayibuli ey'Oku Mukutu Gwaffe Ogwa Intaneeti | New World Translation\nSawulo alonda ab’omu ggye (1-4)\nSawulo yeetulinkiriza (5-9)\nSamwiri anenya Sawulo (10-14)\nIsirayiri terina bya kulwanyisa (15-23)\n13 Sawulo yalina emyaka . . .* we yatandikira okufuga,+ era yafugira Isirayiri emyaka ebiri. 2 Sawulo yalonda abasajja 3,000 okuva mu Isirayiri; 2,000 ku bo baali ne Sawulo e Mikumasi ne mu kitundu kya Beseri eky’ensozi, ate 1,000 baali ne Yonasaani+ e Gibeya+ ekya Benyamini. Abantu abalala bonna yabasiibula buli omu n’addayo mu weema ye. 3 Awo Yonasaani n’alwanyisa ekibinja ky’abasirikale Abafirisuuti+ ekyali e Geba+ n’akiwangula, Abafirisuuti ne bakiwulirako. Awo Sawulo n’alagira ne bafuuwa eŋŋombe+ mu ggwanga lyonna, ng’agamba nti: “Abebbulaniya ka bawulire!” 4 Isirayiri yonna n’efuna amawulire agagamba nti: “Sawulo alwanyisizza ekibinja ky’abasirikale Abafirisuuti n’akiwangula, era kati Abafirisuuti bakyayidde ddala Isirayiri.” Awo abantu ne bayitibwa okugoberera Sawulo e Girugaali.+ 5 Awo Abafirisuuti nabo ne bakuŋŋaana okulwanyisa Abayisirayiri, nga balina amagaali g’olutalo 30,000 n’abasajja 6,000 abeebagala embalaasi, n’abasirikale bangi nnyo ng’omusenyu oguli ku lubalama lw’ennyanja;+ baayambuka ne basiisira e Mikumasi ebuvanjuba wa Besi-aveni.+ 6 Abasajja ba Isirayiri ne balaba nga bali mu buzibu bwa maanyi, olw’okuba omulabe yali abali bubi; awo abantu ne beekweka mu mpuku,+ mu mpompogoma z’omu njazi, mu gayinja, mu bisenge eby’omu ttaka, ne mu binnya omuterekebwa amazzi. 7 Abebbulaniya abamu baasomoka Yoludaani ne bagenda mu kitundu kya Gaadi ne mu Gireyaadi.+ Naye ye Sawulo yali akyali Girugaali, era abantu bonna abaali bamugoberera baali bakankana olw’okutya. 8 Yalindirira okumala ennaku musanvu, ekiseera Samwiri kye yali amulagaanyizza, naye Samwiri n’atajja Girugaali, era abantu ne batandika okumuvaako nga bwe bagenda. 9 Sawulo n’alyoka agamba nti: “Mundeetere ekiweebwayo ekyokebwa ne ssaddaaka ez’emirembe.” N’awaayo ekiweebwayo ekyokebwa.+ 10 Bwe yali yaakamala okuwaayo ekiweebwayo ekyokebwa, Samwiri n’atuuka. Awo Sawulo n’agenda okumusisinkana amulamuse. 11 Samwiri n’amugamba nti: “Kiki ky’okoze?” Sawulo n’addamu nti: “Ndabye ng’abantu banvaako nga bagenda,+ ate nga naawe tojjidde mu kiseera kye walagaanya, era nga n’Abafirisuuti bakuŋŋaanidde e Mikumasi.+ 12 Awo ne ŋŋamba muli nti, ‘Abafirisuuti bajja kujja e Girugaali bannwanyise nga sinnaba kwegayirira Yakuwa ankwatirwe ekisa.’ Kyenvudde mpalirizibwa okuwaayo ekiweebwayo ekyokebwa.” 13 Awo Samwiri n’agamba Sawulo nti: “Okoze kya busirusiru. Togondedde kiragiro Yakuwa Katonda wo kye yakuwa.+ Singa okigondedde, Yakuwa yandinywezezza obwakabaka bwo ku Isirayiri emirembe gyonna. 14 Naye obwakabaka bwo tebujja kuwangaala.+ Yakuwa ajja kufuna omusajja asanyusa omutima gwe,+ era Yakuwa ajja kumussaawo abeere omukulembeze w’abantu be,+ kubanga togondedde ekyo Yakuwa kye yakulagira.”+ 15 Awo Samwiri n’asituka n’ava e Girugaali n’agenda e Gibeya ekya Benyamini, era Sawulo n’abala abantu; abantu abaali bakyali naye baali abasajja nga 600.+ 16 Sawulo ne mutabani we Yonasaani awamu n’abantu abaali bakyali nabo baali babeera mu Geba+ ekya Benyamini, ate bo Abafirisuuti baali basiisidde e Mikumasi.+ 17 Abazigu baavanga mu lusiisira lw’Abafirisuuti nga bali mu bibinja bisatu. Ekibinja ekimu kyakwatanga ekkubo erigenda mu Ofula, mu kitundu ky’e Swali; 18 ekibinja ekirala kyakwatanga ekkubo erigenda e Besu-kolooni,+ ate ekibinja eky’okusatu kyakwatanga ekkubo erigenda ku nsalo eriraanye Ekiwonvu Zeboyimu, okwolekera eddungu. 19 Mu kiseera ekyo mu Isirayiri yonna temwalimu muweesi, kubanga Abafirisuuti baali bagambye nti: “Tetwagala Bebbulaniya kukola kitala wadde effumu.” 20 Abayisirayiri bonna baalina kugendanga eri Abafirisuuti okuwagala enkumbi zaabwe, n’ensuuluulu zaabwe, n’embazzi zaabwe, n’ebiwabyo byabwe. 21 Omuwendo ogwasasulwanga okuwagala enkumbi, ensuuluulu, amakabi, embazzi, oba okuwanga omuwunda gwalinga pimu* emu. 22 Ku lunaku olw’okulwana olutalo, tewaali muntu n’omu ku abo abaali ne Sawulo ne Yonasaani eyalina ekitala oba effumu;+ Sawulo ne mutabani we Yonasaani be bokka abaalina eby’okulwanyisa. 23 Ekibinja ky’abasirikale Abafirisuuti kyali kigenze awasomokerwa olukonko lw’e Mikumasi.+\n^ Emyaka gye yalina tegiragibwa mu kiwandiiko ky’Olwebbulaniya.\n^ Kipimo ekyakozesebwanga edda; kyalimu nga bibiri bya kusatu ebya sekeri.


Bukedde Online - Mwogere bitono ono omwana si muto - Mbidde\nMwogere bitono ono omwana si muto - Mbidde\nBano abaana banoonya magombe?\nEkyana kitunuzza Kalera mu mbugo n'awunga!...\nOMUBAKA Mukasa Mbidde ayanukudde abamuyeeya okuwasa omuwala omuto abamu obwedda gwe bayita bbebi n’abagamba nti; gwe muyita omwana omuto muzira wamaanyi.\n‘‘Okumanya muzira, abasajja abakulu tetuwasa nga tetutegedde kigenda mu maaso era nze namaze kulaba mmwe kye mutalaba’’. Ky’ova olaba ng’omwana ono yamusalidde n’ensalo n’ayingira e Rwanda ennaku zino enzibu ennyo ne bamuzaala mu bakadde ku wiikendi.\nMbidde yagambye nti wadde ensalo nsibe, laavu yamusensedde ng’eno bwajjukira n’ebyobuzira ebirala ebiri mu mwana oyo bwatyo n’awaguza n’alumba. Yategeezezza nti omwana ono Fiona si muto nnyo ng’abamulaba bwe balowooza kubanga alina emyaka 23 wadde ye mukulu.\nMbidde yeewaanye nti ye tawasaawasa engeri gyalwawo nga yeetegereza kyokka waasimbye amakanda tetera kumala gavaawo.\nWano we yategeerezza nti bwe yawasa Susan Namaganda eyali omubaka omukyala owa Bukomansimbi, bwe yafiira mu kabenje mu 2015 ab’ekika okugamba nti bamuwaddemu mutoowe, Veronica Nannyondo baali tebategeeza bya bufumbo.\nBaali babala bya Nannyondo kuvuganya mu byabufuzi nga Namaganda bwe yakola era tebalabaganangako mu bya mukwano.\nMbidde mubaka wa Palamenti y’obuvanjuba bwa Afrika.


Laba ekivaako obwenzi wakati mu laavu, komya okwekwasa sitaaniLaba ekivaako obwenzi wakati mu laavu, komya okwekwasa sitaani\nNovember 28, 2021 | SK OMUZINNYI\nMu nsi y’omukwano, ebintu bingi nnyo ebiyinza okuvaako obwesigwa okusanawo n’okusingira ddala obwenzi.\nSsenga Kawomera omukugu mu nsonga z’omukwano, agamba nti obwenzi buyinza okuva ku bintu ebyenjawulo ate bweyongedde nnyo ensangi zino.\nEnsonga z’omu kisenge. Ensonga z’omu kisenge ziyinza okuvaako omusajja oba omukyala okwenda. Ssenga Kawomera agamba nti omusajja oba omukyala ayinza okulemwa okuwa muganzi we obudde obumala obw’akaboozi, omukyala oba omusajja okulemwa okumatiza munne nga bali mu kikolwa, omusajja oba omukyala obutamanya bisanyusa munne nga bali mu kikolwa, omusajja oba omukyala okufuna ennyonta y’omukwano nga munne taliwo n’ensonga endala. Ssenga agamba nti singa obwenzi busembera mu mukwano, laavu eba esemberedde okugwawo.\nSsente. Ssente ennyingi bwe zibeera awaka naddala ku ludda lw’abasajja zibatuma ebintu bingi omuli n’okwenda kyokka singa n’omukyala afuna omusajja nga bwavu kyokka nga yetaaga ssente, ayinza okwenda, okufuna omusajja ayinza okumuwa ku ssente, okutuukiriza ebisanyizo bye.\nSsenga Kawomera era agamba nti n’abakyala obuteefaako nakyo kireeta obwenzi. Waliwo abakyala abamala okuzaala ne batafaayo kweddaabiriza ku ngulu ne munda. Oli n’azaalayo akaana kamu, yenna n’asensebuka n’abeera ng’olweyo. Bino omusajja bw’abiraba atendewalirwa n’alowooza ku kufuna omuntu omulala anaasobola okumusanyusa n’okulabika obulungi eri abantu abalala. Ssenga Kawomera alabudde abakyala okwekuumira ku mutindo wadde balina abaana.\nSsenga era agamba nti buli muntu obutafa ku munne nakyo kireeta obwenzi. Omukwano ogutaliiko yeeguya teguwangaala kubanga buli lwe mulibeera mu bufumbo naye nga buli omu akola bibye kireetawo obwenzi. Abakyala baagala nnyo omusajja abafaako ne bwe kuba kumukubira ku kasimu n’omubuuza oba alidde ku mmere, ccaayi, ekyo kiyambako okutangira omuntu okwenda.\nEnkula y’omuntu. Ssenga Kawomera agamba nti waliwo abakyala n’abasajja abazaalibwa nga balina embala y’obwenzi. Omuntu nga mwenzi sikyangu kukyuka wadde omuwadde buli kintu. Ssenga agamba nti singa ofuna omukyala oba omusajja ng’alina embala y’obwenzi, kiba kizibu nnyo okukyuka.\nMungeri y’emu Ssenga agamba nti obutabeera mumativu na ky’olina kireeta obwenzi awaka. Buli lw’olibeera n’omuntu nga tomuwuliriramu mirembe waka, tayinza kukola bikusanyusa ku mutima, bw’obeera omanyi omuntu gw’oli naye omutima gwo tegwamusiima, tomala budde kuyingira bufumbo naye kuba ekinaddirira kutandika kwenda, ekiyinza okuvaako obutabanguko mu maka n’endwadde omuli siriimu.\nEbirala ebifa mu ggwanga – https://www.youtube.com/watch?v=yDkxxwQaeJE


Bukedde Online - Bugingo ayongedde okunyiga\nMale Mabiriizi awandiikidde Ochola omukuuk...\nBugingo ne mukazi we Naluswa nga tebannayawukana. Wano baali mu kusaba.\nOMUSUMBA Aloysius Bugingo olwakutte akazindaalo n'alabula: Luno olutalo terujja kuggwa okutuusa nga nduwangudde. Buli annumba tugenda kwambalagana ensi etegeere! Buli omu nja kumwanika.\nOlwamalirizza ebyo n'atandikira ku musumba munne Sennyonga; Oyo Ssennyonga anneesonyiwe kubanga alina ebizibu bingi ebisinga ebyange n'abantu bye bamanyi obulungi nti anyonyoogera abawala ku nnyonyi.\nBingi bye nnina n'ebisinga awo bye nja okwasanguza bw'atanneesonyiwe. Bugingo yagambye nti, Ssenyonga bw'aba ayagala okugolola ensobi z'abalala, asookere ku zize kubanga naye aliko ebbala eddene.\nYatandise okusaba kw'emisana eggulo nga mukambwe era yatandikidde we yabadde akomezza olutalo lwe ne Jackson Ssennyonga owa Christian Life Church gwe yabadde yatandiseeko ku Lwokubiri.\nSsenyonga ye yasooka okuvaayo ku Mmande n'ayambalira Bugingo olw'okubaswaza ng'abasumba bwe yaggya ensonga z'ekisenge kye ne mukyala we mu maka gaabwe n'aziteeka mu lujjudde wakati mu nnamungi w'abantu mu kkanisa ye eya House of Prayer Ministries International e Makerere. Ssenyonga yayise Bugingo Nabbi ow'obulimba eyaleseewo amaka ge n'agenda ne gwe yayise malaaya era ayagala okutwala abantu mu kuzikirira.\nBugingo yabadde nga eyazzeeyo okunoonya ebivumo ebipya by'anaavuma Ssenyonga gwe yayise omusajja omukulu atalina nsonyi nti yeekomya ettaka lya bamulekwa n'atakoma okwo, n'akola n'emize egitajjansa ku nnyonyi ng'atigaatiga omuwala.\nSSENYONGA YE HEEDIMASITA WA BANNABBI ABOOBULIMBA - BUGINGO\nBugingo yagambye nti, ani yawa Ssenyonga obuyinza okukola olukalala lwa bannabbi abatuufu n'aboobulimba?\nN'agamba nti ye ayita banne abalimba ye heedimasita waabwe kubanga y'akulembera bannabbbi ab'obulimba bonna mu ggwanga. Yamulabudde amanye waakoma.\nBugingo yagambye nti, Ssenyonga amukwatirwa buggya olw'ekkanisa ya Pentagon egenda okusinga obunene mu buvanjuba ne mu masekkati ga Afrika.\nYagambye nti, Ssenyonga yeegasse ne mukazi we Teddy Naluswa Bugingo bagimulemese okugizimba n'agamba nti naye ekyo kikafuuwe kubanga Katonda ye yateekateeka pulaani yaayo teri mwana wa muntu asobola kugiremesa kuzimbibwa era bamala biseera.\nYamugambye nti, bw'aba talina maanyi gamulwanyisa amwesonyiwe asigale kumulaba bulabi.\nKayihura avudde mu mbeera naakola enkyukakyuka mubasirikale be, abeekyejo abatutte mu byalo\nPoliisi esse ababbisa emmundu e Bukoto


Bukedde Online - KCCA EWONYE SIMBA\nMagogo yeebalamye eby'endagaano ya Azam TV\nTtiimu y'eggwanga eya Cricket egenze Namibia\nAdded 7th January 2015\nKCCA FC, eri mu ‘Mapinduzi Cup’ e Zanzibar, eggulo yafunye essanyu lya nnabansasaana bwe yeesozze ‘quarter’ ate era ne yeewala okusisinkana Simba FC (Tanzania), emu ku zisinga okutiisa mu mpaka ezo.\nBya HUSSEIN BUKENYA, ZANZIBAR\nKCCA 2 Mtende (Zanzibar) 1\nAzam 1 KMKM (Zanzibar) 0\nYanga 4 Polisi (Zanzibar) 0\nSimba 1 JKU (Zanzibar) 0\nGgoolo ya Mike Birungi mu ddakiika ey’e 89 ye yatakkuluzza KCCA ku bannyinimu abaafunye ggoolo ey’ekyenkanyi mu y’e 73 ne basazaamu eya Herman Wasswa mu y’e 58. KCCA yawangudde ggoolo 2-1.\nOmutendesi wa KCCA, Abdallah Mubiru, yategeezezza ku Mmande nti tayagala bazannye Simba ku ‘quarter’ kubanga bagikubye enfunda nnyingi nga ku luno abeera agisuubira okubafiirako, Eggulo, yasanyuse bya nsusso ng’omupiira guwedde n’agwa abazannyi be omu kw’omu mu kifuba okubeebaza obuwanguzi.\nObuwanguzi buno bwatuusizza KCCA okumalako n’obubonero 7 mu kibinja B ng’okukikulembera, yabadde esabirira Azam (Tanzania) ereme kuwangula Mtende (Zanzibar) (gwe gwazzeeko eggulo), oba obutagiwangulira ku ggoolo zisukka bbiri. Azam yabadde ku bubonero 4 nga bw’ewangula yenkana ne KCCA\nAwangula ekibinja B, waakusisinkana omu ku babiri abanaasinza obubonero mu banaamalira mu kyokusatu okuva mu bibinja ebisatu ate owookubiri mu B waakuttunka ne Mtibwa (Tanzania), eyakutte ekyokubiri mu kya C.\nSimba yakubye JKU (Zanzibar) (1-0) n’ekulembera ekibinja nga kati erinze owookusatu omulala ku banaasinza obubonero. Yanga eya Tanzania yakulembedde A.\nKCCA yawangula Simba (1-0) ku fayinolo omwaka oguwedde.\nE Wakiso abalonzi batabukidde abalondesa\nBankubye lwa kulondoola mukazi mu 'nayiti puleeya"\nAmasomero gakendeezezza ku bubonero bwa S5\nKkooti egaanye Gavt. okuva mu gw'Abasiraamu\nAlumirizza Basiraamu banne okulya mu nsi olukwe\nMuganda wa Kamoga bamuvunaanye kulya mu nsi lukwe


Ddala Bayibuli Kigambo kya Katonda?\nEngeri gyetudamu ekibuuzo kino teraga bulazi ngeri gyetulaba Bayibuli n'omugaso gwayo mu bulamu bwaffe, naye era egya kutukolamu omulimu. Bweba nga Bayibuli kigambo kya Katonda, tulina okugyagala, okugisoma, okugigondera, era n’okugyesiga. Bweba nga Bayibuli kigambo kya Katonda, okugigoba tuba tugobye Katonda mwenyini.\nOkuba nga Katonda yatuwa Bayibuli bukakafu era kiraga okwagala kwe gyetuli. Ekigambo okubikkulirwa kitigeeza nti Katonda yabuulira omuntu kki yye kyali era engeri gyetusobola okuba n'enkolagana naye. Bino by'ebintu byetutanditegedde ku Katonda singa mu bwa Katonda bwe teyatwebikkulira okuyita mu Bayibuli. Newankubadde okubikulirwa kwa Katonda okuyita mu Bayibuli kuze kutuweerwa mu bitundu okumala emyaka 1500, kubadengamu buli kintu omuntu kye yetaaga okumanya ku Katonda okusobola okufuna enkolagana naye entuufu. Bweba nga Bayibuli Kigambo kya Katonda, bwebuyinza obwenkomeredde ku nsonga zonna ez'okukkiriza, eddini, n'empisa.\nEkibuuzo kyetulina okwebuuza kiri nti, tutegeera tutya nti Bayibuli Kigambo kya Katonda era nga ssi Kitabo Butabo ekirungi? Kiki ekyenjawulo ku Bayibuli ekijifuula eyenjawulo ku Bitabo by'ediini ebilala ebyali biwandiikiddwa? Waliwo obukakafu bwona obulaga nti Bayibuli kigambo kya Katonda? Bino bye bimu ku Bibuuzo ebirina okutunulirwa bwetuba nga tunakebera bulungi ebigambibwa nti Bayibuli Kigambo kya Katonda ,ekyaluŋŋamizibwa Katonda, era ekimala ensonga zonna ez'okukkiriza ne neyiisa.\nTewasobola kubawo kubusabusa ku mazima Bayibuli getuwa okuba ekigambo kya Katonda. Kino kirabibwa bulungi mwebyo Paulo byeyayogera ku Timosewo. ...... "era ng'okuva mu buto wamanyanga ebyawandiikibwa ebitukuvu ebiyinza okukugeziwaza okuyingira mu bulokovu olw'okukkiriza okuli mu Kristo Yesu. Buli ekyawandiikibwa kirina okuluŋŋamya kwa Katonda, era kigasa olw'okuyigirizanga, olw'okunenyanga, olw'okutereezanga, olw'okubuulira okuli mu butuukirivu; omuntu wa Katonda alemenga okubulwa kyonna kyonna, ng'alina ddala byonna olwa buli mulimu omulungi."(1 Timosewo 3:15-17).\nBuno bujjulizi bwa wabweru ne munda obulaga Bayibuli okuba Kigambo kya Katonda. Obujjulizi obulala obwomunda bye bintu mu Bayibuli ebijijulira okuba nti Yava eri Katonda. Ekimu ku bujulizi obusooka obwomunda obulaga nti Bayibuli Kigambo kya Katonda bulagibwa mu bumu bwayo. Newankubadde Bayibuli erina ebitabo nkaga nu mukaaga ebyetongode kubwabyo, ebyawandiikibwa okuva mu Ssemazinga satu, mu nimi Satu ezenjawuulo, nga byawandiikibwa mu banga lya myaka nga 1500, nga byawandiikibwa abawandiisi abasukka mu makumi ana(40) abenjawulo, Bayibuli esigala eri mu bumu okuva wetandikira okutuuka wekoma nga teyekontana. Buno obumu bwanjawulo ku bitabo ebirala byonna era bujjulizi obulaga nti ensibuko ya Bayibuli ya bwa Katonda nga Katonda Aluŋŋamya abantu mungeri ebaletera okuwandiika ebigambo bye byenyini.\nObujjulizi obulala obwomunda obulaga nti Bayibuli Kigambo kya Katonda bulabibwa mu bunnabbi obuli mu mpapula eza Bayibuli. Bayibuli erimu enkumi n'enkumi ez'obunnabbi obukwatagana ku biseera ebyomumaso eby'ensi okuli ne Isirayeri, okutuuka ku biseera eby'omumaso eby'ebibuga ebimu, okutuuka ku biseera eby'omumaso eby'omuntu, era okutuuka ku kujja kwoyo eyali omununuzi, omulokozi, ssi owa Isirayili yekka wabula, owa buli muntu amutekamu okukkiriza. Okwawukana n’obunnabbi obusangibwa mu bitabo ebirala eby'ediini endala ezenjawulo, oba obwo obwakolebwa Nostradamus (Soma Nosituladamasi), obunanabbi bwa Bayibuli busengekeddwa bulungi era tebulemelerwanga kutukirira. Mu ndagaano enkadde mulimu obunabbi obusuka mu Bisatu (300) obukwata ku Yesu yekka. Tebwalagulwa nti ajja kuzaalibwa, na nyumba ki mwanaava kyoka , wabula era ajja kufa n'okuzuukira azuukire ku lunaku olw'okusatu. Tewali magezi ga muntu gayinza kunyonyola okutukirizibwa kw'obunnabbi okugyako okuba bwaka okuva eri Katonda. Tewali kitabo kya ddiini ndala yonna kirimu kika kya bunnabbi Bayibuli bwelina.\nObujjulizi obulala nga buno bwewabweru obulaga nti Bayibuli ddala Kigambo kyakatonda gemazima g'abawandiisi. Nga bwetwagambye emabega gyetwatandikidde, Katonda yakozesa abantu abenjawulo okuwandiika ebigambo bye ku lwaffe. Mu kusoma ku bulamu bw'abasajja abo, tewali nsonga yonga nungi esobola okuturetera okukkiriza nti tebali berufu era abamazima. Bwetukebera obulamu bwabwe tulaba nga amazima bali betegefu okufa era okufa okw'obulumi, olwebyo byebali bakiririzamu, era twongera okukitegeera nti abasajja bano bali bakkiriza nti Katonda yayogedde okuyita mu bbo. Abasajja abwandiika endagaano empya n'abakkiriza abalala (1 Abakolinso 15:6), bamanya amazima agaali mububaka bwabwe kubanga balaba Yesu era bamala naye ebbanga. Ng'amaze okuzzukira okuva mu baffu. Okukyusiibwa okw'okulaba Yesu eyazuukira kwabakolamu omulimu omunene mu bbo. Baava mu kwekweka olw'okutya ne bewaayo okufa olw'obubaka Katonda byeyali ababikkulidde. Obulamu bwabwe n'okufa bujjulizi mu mazima nti Bayibuli ddala kigambo kya Katonda.\nObujjulizi obusembayo obulaga nti Bayibuli kigambo kya Katonda kwekuba nti Bayibuli tesobola kusanyizibwawo. Olw'omugaso gwayo n'okutugamba nti Kigambo kya Katonda , Bayibuli esanze okulwanyisibwa okwamanyi n'okugezaako okugisanyawo okusinga ebitabo ebirala byona mu ma kuŋŋaniro. Mu biseera by'abaruumi nga Diocletian (Soma Diyokuletiyani), okuyita mu banakyemalira okutuuka ku batakkiriza(Ethiests) Katonda nabalowooza nti tewali bisoboka kumanyika ku Katonda(Agnostics), Bayibuli eyise era abaddewo okuyita mu mirembe gyona era kakano ky'ekitabo ekikyasinze okufulumizibwa munsi yonna.\nOkuyita mu biro byona, ababusabusa balaba Bayibuli ng'ekitabo ekifanana ng'eky'engero za Wakayima ne Wango, naye abasima ebyobugaga bagamba nti erina ebyafaayo. Abalabe balwanyisiza ensomesa yakyo nga bagamba nti yadda, tesobola kukola era yaggwaako., naye ensomesa yakyo eyempisa, n'ebyamateeka ekoze omulimu omunene eri abantu, n'eby'obuwangwa munsi yonna. Bayibuli ekyalwanyisibwa ebyasaayaansi, endowooza z'abantu, ebiwayi bye byobufuzi, kyoka nesigala nga yamazima, ng’eri kumulamwa lero nga bweyali ngayakawandiikibwa. Kyekitabo ekikyusiza amawanga n'eby'obuwangwa okumala emyaka enkimi Biri (2000) egiyise. Abalabe ne bwebeyongera okugilumba, okugisanyawo, nabwo bujjulizi ku mazima nti ddala Bayibuli kigambo kya katonda era kikumibwa ye yenyini. Tekirina kutwewuunyisa nti, Bayibuli nebwelumbibwa etya, ejja kuvaayo nga tekyusibwa era nga nnamba. Nekilala Yesu yagamba,nti Eggulu n'ensi biriggwaawo, naye ebigambo byange tebiriggwaawo n'akatono."(Makko 13:31). Ngatumaze okulaba obujjulizi obwo bwonna, omuntu asobola okukiriza ewatali kubusabusa nti dala Bayibuli kigambo kya Katonda.


Bukedde Online - Obadde okimanyi nti butto ava mu miti ayanguya eddagala okukola-Mboozi za mukenkufu\nButto akolebwa aba Prof Bioresearch okuva mu miti\nTUZZE twogera ku bintu eby’enjawulo ng’ebimu byewuunyisa ate ebirala tebikkirizika okugeza ennyama ya ffene, okulunda enseenene n’ebirala. Abamu nga bawakana nti, tebisoboka wabula abajja mu musomo gwa ‘The Great Sundowner’ beerabirako ne bavaaawo nga bakkirizza nti bisoboka.\nWabula ffe aba Prof Bioresearch tukkiriza nti, ebirabika nga ebitasoboka bisoboka ssinga weewaayo okuvumbula. Mu kusala emiti abangi batunuulira mbaawo, wabula beerabira empumbu kyokka ng’eno evaamu butto gwe bayita DMSO oba Wood oil alimu emigaso egy’enjawulo.\nButto ono ajja atya? Butto ono Abazungu bamaze ebbanga ddene nga bamukozesa ku bantu, ebisolo n’ebirime. Jjukira nti, emiti gitambuza emirandira okutuuka mu bifo ebyewala mu ttaka ne gisika eminnyo egy’enjawulo. Bwe gisika ebiriisa bino gibitereka mu bikuta era ky’ova olaba bw’otema ku muti guvaamu amasanda agaziba ekiwundu era gano ge gaakolanga abaserikale abaziyiza obuwuka obuyinza okujja okugulya oba okugulwaza.\nNaye omuti bwe gusalibwa, amasanda ago gakala ne gasigala mu bukuta bw’embaawo oba giyite empumbu. Okugeza emiti nga payini ne kalittunsi era wano we tuviiriddeyo okutandika okukamula butto mu miti gino. Ssinga tuteeka mu kyuma ng’ekikamula omwenge, tusobola okukenenulamu amasanda gano ne tukolamu butto.\nEra ebyafaayo biraga nti, butto ono ow’embaawo yatandikira Russia. Olumu dokita yeerabira butto mu ddwaaliro, omusawo eyaddawo n’akawa ku mulwadde mu nsobi ng’alowooza amuwadde ddagala.\nDokita bwe yakomawo okukebera ku mulwadde ng’akubye ku matu n’amubuuza kye yamuwadde kwe kumulaga butto w’obukuta bw’embaawo okuva olwo ne bamutuuma ‘Russian Mistake’ (ensobi y’Omurussia) era okuva olwo ne lifuuka eddagala ery’amaanyi. Butto ono wano tusobola okumukola kubanga tulina emiti mingi ate abasalamala basala embaawo buli lukya.\nEmigaso gya butto 1 Ayamba okutambuza eddagala mu mubiri, ssinga onywa eddagala naddala ery’ekinnansi liyinza obutatambula bulungi mu mubiri olw’obucaafu obubaamu. 2 Ayamba n’okutambuza ebiriisa mu mubiri, okugeza ssinga okamula akatunda osobola okutonnyezzaamu butto ono n’ayongeza okutambuza ebiriisa ebikalimu.\nEkiyamba eddagala okubuna omubiri kubanga alimu ekirungo kya ‘Sulphonyl’ ekiyamba okutambuza ebiriisa n’eddagala.\n3 Ayamba okukkakkanya obulumi ng’aggyawo asidi mu nnyingo ne zirekera awo okukuluma.\n4 Atoowolokosa ku kuzimba kw’omubiri naddala abo abalina ebizimba kubanga aggyawo obutwa, butto ono takolagana na kirungo kya ‘lactic acid’ atera okuzimbya obutoffaali. Wano era akola ne ku balina alusa, kuba aggyawo asidi amabwa ne gawona.\n5 Alina emmeeme eya wansi oba obuzimba osobola okumusiigako bujja kugenda.\n6 Bw’oba oyagala kuyingiza birungo mu mubiri, osobola okumusiiga ku kkundi n’ayingiza eminnyo egikendeeza asidi mu lubuto, naddala abo abatera okwebajjagala.\n7 Ayamba okukuuma enkwaso nga tezoonoonese kubanga akuuma obutoffaali nga bulamu ekitegeeza nti, ssinga naawe omukuuma nga tayonoonese asobola okukuyamba okukuuma nga bulamu.\n8 Atta obuwuka obuleeta kandida ate n’ayamba enviiri okuguma.\n9 Ayamba ku buzimba mu byenda ne nnabaana, ajja kubayamba n’abalina enkovu ne ku biwundu nga weesaze.\n10 Alina ekifu ku maaso mugatte ne butto w’ensogasoga omunywajja kukyozaako. Wabula butto ono teweetaaga kumukozesa ng’okozesa ebintu eby’obutwa kubanga ajja kubitambuza bibune mu mubiri gwo.\nJulius Nyanzi owa Prof Bioresearch asangibwa ku Equatorial Mall edduuka nnamba 152 mu Kampala. Mufune ku 0702061652 / 0779519652. Emboozi z’omukenkufu Julius Nyanzi owa Prof bioresearch Butto akolebwa aba Prof Bioresearch okuva mu miti kozesa butto ava mu miti


Bukedde Online - KCCA ekutte abatundira ku nguudo n'okubowa emmaali\nEnfa y'Omulangira Ssimbwa ekyali matankane...\nAdded 9th April 2021\nABASERIKALE ba KCCA bakoze ekikwekweto mwe bakwatidde abatembeeyi n’abatundira ebintu ku nguudo n’okubowa emu ku mmaali yaabwe nga babalanga okubakolako effujjo.\nKino kiddiridde abatundira ebintu ku nguudo naddala ku Ssebaana Road ku mwala gwa Nakivubo okuliraana ekizimbe kya Ham okukasukira abaserikale ba KCCA amayinja n'obutembe bwe baabadde babagoba ku nguudo mu nteekateeka eyatuumibwa ‘Kampala a smart City' .\nAbaserikale ba KCCA abaakulembeddwamu Hakim Lubega nga bali ne poliisi ku Lwokutaano bakedde ne balumba abatundira ku mwala gwa Nakivubo naddala akatundu we baabakubidde amayinja ne bakwatako abamu n'okubowa emmaali yaabwe ne bagitikka ku kabangali ne babatwala okusobola okubeesasuza.\nAbamu ku basuubuzi olwalengedde abaserikale ba KCCA baddusizza emmaali yaabwe ne bagikweka mu mwala gwa Nakivubo wabula abaserikale ba KCCA basseeyo ne bagikwata ne bagitwala.\nAba baagezezzaako okubalwanyisa kyokka ne babasinza amaanyi ne babateeka ku mpingu ne babalinnyisa kabangali ne babatwala.\nAbamu ku baserikale ababadde mu kikwekweeto kino bagambye nti ensangi zino abaserikale bwe bagenda mu bikwekweto okukwasisa amateeka n'okugoba abatundira ebintu ku nguudo waliwo ababakuba nga kino kyabaddewo ku Lwokuna ekibaviiriddeko okukola ekikwekweto mwe baakwatidde 12.\nEmabegako ng'abaserikale bayisa ebizindaalo mu Kibuga nga balagira abatembeeyi bonna okugenda mu butale kyokka ne balemerako.\nOwa saluuni bamututte mu loogi n'abbirayo\nAbabbira mu takisi empya ttuku Poliisi ebayodde ne boogera ebyama n'ani abatuma\nKayihura asindise 10 mu kitongole ky'ebyettaka\nVipers esitukidde mu kikopo kya liigi: Express ewonye ekyambe\nAkulira amakomera awaddeyo obukadde 10 eri abaserikale abasse Kiddawalime\nKabaka alabiseeko eri Obuganda ku mikolo gy'olunaku lwa Bulungubwansi e Busiro


Bukedde Online - Bookezza nnannyini ttaka\nBookezza nnannyini ttaka\nGavt. erabudde abebibanja abatta bannanyini ttaka\nâ€˜Twagala bwenkanya mu nzirukanya yâ€™egg...\nAdded 17th August 2009\nSamuel Kkubolikozza Bunjo omutuuze wâ€™e Nawandagala mu Kayunga, yakedde kukulemberamu ekibinja kyâ€™abapunta bataano abaavudde mu Kampala nâ€™abatwala e Makukulu mu muluka gwâ€™e NamaliriÂ mu Ggombolola yâ€™e Kayonza mu Disitulikiti yâ€™e Kayunga bamukubire ettaka lye erisangibwa mu kitundu kino.\nAbatuuze olwalabye Bunjo nâ€™abantu be batategeera bulungi nga balambula ettaka okuli abasenze abasoba muÂ 800 baalowoozezza nti bagagga baleeteddwa kuligula nâ€™oluvannyuma babagobaganye mu bibanja byabwe.\nBeekunze ne bategaÂ emisanvu mu kkubo ne balinda abapunta abaabadde ne Bunjo mu mmotoka yaabwe eyâ€™ekika kya kabangali UAE 072Q.\nOmuÂ ku bapunta bano Sylvester AmokoÂ anyumya bwati: Bwe twavunze akabanga katono nga twerula ensalo zâ€™ettaka twekanze ebiti ebinene ebyabadde bisuuliddwa mu kkubo ne tusiba.\nOlwabadde okuyimiriza emmotoka abantu abaabadde bakutte emiggo nâ€™amajambiya baafubutuse mu nsiko era ne batubuuza lwaki twagala okugula ettaka kwe bali tubasengule\nMu kutya okwâ€™ekitalo twalaajanye nti, â€˜temututta ffe tetuzze kugula ttaka tuli basaveya wabula mukama waffe eyatuleese okukola omulimu wuuno tuli naye leka abannyonnyoleâ€™.\nAmoko mupunta eyeekozesa kyokka nga musomesa mu Yunivaasite yâ€™e Kyambogo mu kitongole kyâ€™ebyettaka nâ€™obupunta.\nBunjo yagezezzaako okunnyonnyola abatuuze nga bwâ€™atalina kigendererwa kyakubatundira ku ttaka wadde okubagobaganya kyokka yalabye beeremye nga batandise nâ€™okumukuba kwe kusalawo adduke kyokka ne bamugoba era yabadde atuuka emabega wâ€™enju ya Kansala Dan Ziraba nâ€™aseerera nâ€™agwa ekigwo ne bamukwata ne bamukuba.\nBaalabye agonze kyokka ngâ€™akyalimu akateeteeraÂ ne baleeta amafuta ne bamukulula ne bamutwala ku kabangali wamu nâ€™ebyuma ebikozesebwa okupima ettaka Amuko byâ€™agamba nti bibabalirirwamu ssente obukadde 50 ne bamwokya nabyo.\nAbatuuze ebirowoozo byonna bwe baabizzizza ku Bunjo olwo ye Amuko ne banne ne beemulula ne badduka paka ku poliisi yâ€™e Nakyessa gye beekukumye.\nOluvannyuma poliisiÂ yazze mu kitundu nâ€™ekwata abantu mwenda okuli ssentebe wa LC 1, Anthony Kiwanuka, omuwandiisi ku kakiiko ka LC,Â Onyango ne kansala wâ€™omuluka gwâ€™e Namaliiri Dan Ziraba era ono ekyamukwasizza poliisi yamusanze avulubanye omusaayi mu ngalo.\nAmuko alumiriza nti nga tebannavuga mmotoka kugenda Makukulu baasoose kukubira ssentebe wa LC1 Kiwanuka ne bamutegeeza ku kujja kwabwe wamu nâ€™abakakiiko kâ€™ekyalo kyokka nâ€™abeekweka era baatuuse mu kitundu nga nâ€™essimu aziggyeko era nti ayinza okuba nga ye yakunze abatuuze ne babateega.\nAmuko agamba nti yabadde ne bapunta banne abalala okuli Denis Kaggwa, Deo Obonyo, David Nsubuga ne Turyamuleeba kyokka bano baatemeddwa ebijambiya.\nOkusinziira ku Vincent Kayeyera, muganda wâ€™omugenzi, Bunjo ettaka lino okuli abasenze abasoba mu 800 yalisikira ku jjajjaawe Erukaana Bunjo.\nOmuduumizi wa poliisi mu Disitulikiti yâ€™e Kayunga, Charles Nuwagira yagambye nti okubuuliriza kukyagenda ku maaso okuzuula abalala abeetabye mu butemu buno.\nOkuttibwa kwa Bunjo kuddiridde okwa Livingstone Ssekamatte, kayungirizi wâ€™ebyettaka eyattibwa ku ntandika ya August mu kitundu kyâ€™ekimu kino.\nMuseveni awakanyizza ebyavudde mu kalulu k'e Luweero: Kaabaddemu okubbira\nPalamenti etegeka kutandika ttivvi ne leediyo\nEbibuuzo ku busuubuzi


Omulangira Wasajja ayagala abavubuka bakole ebizza Buganda ku ntikko - StaDailyNews\nHome Amawulire AGAFA E MENGO Omulangira Wasajja ayagala abavubuka bakole ebizza Buganda ku ntikko\nOmulangira Wasajja ayagala abavubuka bakole ebizza Buganda ku ntikko\nSsentebe w’Abavubuka mu Buganda Baker Ssejjengo amwanjulidde Alipoota omuli ebituukiddwako era nalambulula nebyo ebyokusibwako essira omwaka guno okulaba nga Abavubuka bongera okuyitimuka wonna mu Buganda.\nOmulangira David Kintu Wasajja asabye abavubuka wonna mu Buganda okunyikira okukola emirimu egisobola okuzza Buganda ku ntikko awamu n’okutumbula embeera z’abantu ba Kabaka.\nOmulangira Wasajja yabadde asisinkanye olukiiko olufuzi olw’ abavubuka mu Buganda olwa Buganda Youth Council ku Lwokubiri mu Masengere e Mmengo.\n“Ekitiibwa kya Buganda kiri mu bantu ba Ssaabasajja, tetuyinza kwenyumiriza mu bizimbe byetulaba wano nga abantu baffe tebali bulungi, tulina okubazimba mu bulamu bwabwe, okubeera obulungi. Mwebale ensonga za Buganda butazisuula muguluka kubanga emyaka gyammwe waliwo bingi ebyandibabuziza,” Omulangira bwe yagambye.\nOno abeebazizza olw’ obumu bwebolesa mu buweereza okutwala abavubuka ba Buganda mu maaso kyokka nabasaba okwewala ebisomoozo okubaggya ku mulamwa wabula nga abakulembeze bateme empenda engeri y’okubivuunuka okutuukiriza obuvunaanyizibwa obwabakwasibwa.\nBuganda Youth Council\nPrevious articleFIFA, adidas unveil official match ball for 2022 Qatar World Cup\nNext articleEdinson Cavani injured again


Bukedde Online - Town Clerk eyatuuza olukiiko okuwa Movit ettaka atuuyanidde mu kakiiko\nAbabaka basimbidde ebbago ly'etteeka ly'et...\nOMULAMUZI Catherine Bamugemereire atabukidde Town Clerk, David Kyasanku eyatuuza olukiiko lw’e Jinja obukubirire okuwa omugagga wa Movit, Simpson Birungi olukusa okumenya ekizimbe ky’abasuubuzi e Jinja.\nKyasanku ng’ali mu kakiiko\nAmulangidde okukola emirimu mu ngeri ey’ekibogwe ng’omuntu ataasoma, okuba n’obwongo obw’ekibogwe, obutalumirwa bantu balala ne yeewuunya oba ddala akyasaana okuba ku kifo ky’ekimu e Kasese gy’ali mu kiseera kino.\nKyasanku ebibuuzo byamuyinze obuzito ekiseera ne kituuka nga bwe bamubuuza ng’asirika.\nOlumu yatudde ng’ayigulizza omulamuzi n’amulagira aleme kumukikinalako olwo ne yeekuh− haanya okutuula obulungi nga bwe yeetonda “nsaba kisonyiwo oweekitiibwa omulamuzi”.\nOlwamaze okumubuuza byonna bye baagala n’ayongera ebitammuka, omulamuzi kwe kumulagira agende kuba baabadde baagala kuwuliriza mujulizi omulala.\nKyasanku yasabye omulamuzi amukkirize abeeko ebigambo by’amaliriza nabyo kwe kumuwa obutikitiki 30 abyogere.\nYeebazizza akakiiko okumuwa omukisa okuyiga kuba okuyiga tekukoma n’asuubiza nti ensobi ze yakola si waakuziddamu agenda kwongera okwegendereza ng’akola emirimu gye.\nWano Bamugemereire yakyukidde Kyasanku n’amutegeeza nti ssebo tebinnaba kuggwa, tugenda kuddamu okukuyita oyongere okutunnyonnyola ku mivuyo gye wakola e Jinja.\n“Nkuwa amagezi oddeyo oyongere okusoma ku bintu bye wakola okuli ettaka ly’ekitongole ky’eggaali y’omukka lye wagabira bayinvesita 58, ettaka lya NARO eryali ery’ekitongole ky’ebyobuvubi, ettaka ly’ebibira e Kimaka n’ebirala kuba kirabika mmwe abantu b’e Jinja mwasinga kukola mivuyo buli we mwakwatanga” Bamugemereire bwe yamulabudde.\nKyasanku nga yaakayingira mu kakiiko yasoose kukuba kirayiro nti agenda kwogera mazima.\nMunnamateeka w’akakiiko Ebert Byenkya yamwanjulidde ensonga n’amubuuza ky’amanyi ku mivuyo gy’ettaka ku poloti 60/62 okuli ekizimbe kya Busoga Mall ekya Birungi owa Movit owa kkampuni ya Birus Property Services.\nByenkya yategeezezza Kyasanku nti okusinziira ku bye baazudde, ye nga Town Clerk ye yali ssentebe nga kanso ya Jinja etudde okuyisa ekiteeso ekyawa Birus olukusa okumenya ekizimbe, kaliisoliiso wa Gavumenti yawandiika ng’abalabula baleme kumenya ne bamujeemera era kanso yatuula bukubirire okuyisa ekiteeso mu ssaawa 24 zokka nga kiwedde mu ngeri etali yaabulijjo.\nTown Clerk ateekwa okukuuma ebintu bya Gavumenti bwe yamanya nti ekizimbe kya Gavumenti kimenyebwa talina kye yakolawo kukitaasa.\nOmulamuzi yamujjukizza nti bye yakola ng’okujeemera ebiragiro bya Kaliisoliiso wa Gavumenti guba musango.\nOno bwe yavuddewo, akakiiko ne kawuliriza Charles Nampendo ateekerateekera ekibuga mu kiseera kino eyategeezezza nti ofiisi yaakagimalamu emyezi 4 kyokka okusinziira ku bye yasanga mu fayiro, Birungi yafuna pulaani ng’eyisiddwa newankubadde teyalina kyapa.\nTabitha Kakuze eyali ateekerateekera ekibuga ekiseera we baaweera Birungi ekizimbe bwe baamubuuzizza omwaka mwe yamalira dipulooma ku UMI ne diguli e Makerere n’ategeeza wakati wa 2000 ne 2010.


Bukedde Online - Engeri amagye gye gaalemesezza poliisi okununula omukazi alina ky'amanyi kuttibwa kw'omugenzi Felix Kaweesi\nEngeri amagye gye gaalemesezza poliisi okununula omukazi alina ky'amanyi kuttibwa kw'omugenzi Felix Kaweesi\nMinisita Bakkabulindi ne FUFA beetondere B...\nAmagye galemesezza poliisi okununula omukazi\nMbabazi gwe baasibira awaka.\nPOLIISI n’amagye katono bakubaganire amasasi mu maka g’omukazi Christine Mbabazi e Lungujja, ng’ono awezezza omwezi mulamba n’okusoba g’asibiddwa awaka takkirizibwa kufuluma.\nAkulira ekitongole kya ISO, Col. Frank Bagyenda Kaka ye yasibira Mbabazi awaka ng’agamba nti yakikola lwa kutaasa bulamu bwe kuba waliwo abantu abaagala okumutta olw’okuba alina kikene ky’amanyi ku kuttibwa kw’omugenzi Felix Kaweesi.\nKu Lwokuna waabaddewo obunkenke mu maka ga Mbabazi, abaserikale ba poliisi n’abeekitongole kya Flying Squad bwe baazinze amaka ga Mbabazi okugezaako okumununula, kyokka abaserikale ba UPDF abawera 10 abali munda mu kikomera abakuuma Mbabazi, ne bakookinga emmundu.\nPoliisi n’aba Flying Squad baasinzidde ebweru w’ekikomera ne balagira abaamagye abali mu nda baggule geeti mu mirembe kyokka aba UPDF abali munda ne bategeeza nti ekiragiro kye balina butakkiriza muntu yenna kuyingira mu geeti era singa wabaawo agezaako okukozesa ekifuba okuyingira bajja kumukuba amasasi.\nAbatuuze abeetooloddewo baabadde ku bunkenke okumala ekiseera era abaserikale abaabadde ebweru wa geeti baalabiddwa nga bakuba amasimu ag’okumukumu. Ekyaddiridde baagumbulukuse omulundi gumu ne bagenda nga Mbabazi abalemye okununula.\nCol. Kaka agamba nti ebya Mbambazi babimanyi bulungi naye waliwo abantu abaagala okumutta babuze obujulizi obw’omugaso ennyo bw’alina mu musango gw’okutta omugenzi Kaweesi noolwekyo okumusibira awaka bagenderera kumutaasa ku balabe.\nPoliisi ng’etuuka ku maka ga Mbabazi, amagye mwe gamukuumira.\nMBABAZI ANNYONNYOLA Ku lunaku lwe baatandika okunsibira awaka, Col. Kaka yankubira essimu n’antegeeza nti yali ayagala kunsisinkana twogere. Yandagira musisinkane ku wooteeri eyitibwa Tal Cottages e Lubaga era bwe natuukayo namusanga yatuuseewo dda.\nKaka okumusisinkana nali mumanyi bulungi era twayingira mu kasenge akamu n’antegeeza nti be yali ampitidde byekuusa ku kuttibwa kwa mugenzi Kaweesi era nti nnina kye mbimanyiko. Waayita akaseera katono n’atumya omuvubuka gwe simanyi ne bamuleeta ng’ali ku mpingu.\nOno bwe yatuuka mu maaso gaffe nategeezebwa nti ye yavuga abatemu abatta Kaweesi era yannumiriza nga bw’ammanyi nti era yansisinkana mu lukiiko lwe twalimu ku Kati Kati e Lugogo mu kiro ekyakeesa olunaku okwattirwa Kaweesi. Nti era mu lukiiko olwo mwalimu n’abamu ku baserikale (amannya gasirikiddwa).\nBino byonna nabyegaana kuba nali sibimanyi era ekyaddirira kunziza waka olwo nga ndi musibe atakkirizibwa kufuluma maka gange n’okutuusa kati. Embeera gye ndimu mbi kuba sikyakola, sirina buyambi bwonna ate nga nnina abaana bange abasoma be nnina okulabirira.\nMu kiseera kino njulirira waakiri ntwalibwe mu kkooti nvunaanibwe mu butongole oba kituufu neetaba mu kutta Kaweesi, bansalire ekibonerezo.\nSIBANGAKO MUGANZI WA KAWEESI\nEkituufu Kaweesi yali mukwano gwange nnyo, era yannyambanga mu bintu bingi naye eby’okufa kwe sibimanyi era si kituufu nti nali muganzi we nga bwe kinsibwako abantu abannumiriza.\nOmukyala ono musuubuzi, nga yazaalibwa mu kitundu ekiyitibwa Bunagana e KIsolo. l Kitaawe ye Ronald Ruzindana. l Agamba nti bba yafa emyaka 15 egiyise n’amulekera abaana b’akyaweerera n’okutuusa leero.\nCol. Frank Bagyenda\nLwaki amagye ganyoolagana ne poliisi olw'omukazi agambibwa okumanya abatta Kaweesi!


Okukola ne baze kituyambye okwewala ebikemo\nOLUGERO lw’Abaganda olugamba nti Ssessolye bw’atafa atuuka ku lyengedde luntuukirako bulungi.\nOLUGERO lw’Abaganda olugamba nti Ssessolye bw’atafa atuuka ku lyengedde luntuukirako bulungi. Nze Hamidah Nakiganda, mbeera Kabowa. Nnali sirootangako kubeera mu mukwano gwe ndimu mu kiseera kino okutuusa lwe nagwa ku mwana mulenzi Jafari.\nMwebaza nti akyusizza obulamu bwange era emyaka ena gye twakamala naye mu bufumbo, tutuuse ku birungi bingi omuli n’ezzadde.\nTulina edduuka lya sipeeya e Katwe era ffembi mwe tukolera. Era tunnyuka ffenna ng’ekiseera kituuse. Kino kye kimu ku bituyambye okukulaakulana lwa nsonga nti enfulumya ya ssente zonna tumala kugikkaanyaako.\nEra n’ebikemo bye twandifunye mu kutaayaaya wano we tubiwonera. Twatandikira mu muzigo wabula ne twezimba mpola era we njogerera nga tulina n’ennyumba eyaffe ate nga tukyagenda mu maaso.\nYeeyanjula ewaffe mu butongole era mwebaza nti bye yeeyama omuli obutanjuza n’okumpa omukwano ogujjudde abituukirizza. Mmusuubiza okumuwulira, okumwagala n’okumuzaalira abaana ekika kye kyongere okugaziwa.


Atigomya Kampala bamukukunudde Kasawo mu batikkuzi b'amatooke\nABASERIKALE ba Flying Squad baabadde nga bakomando abayigga abatujju mu kyondo kya Buwarabu bwe baabadde banoonya omusajja agambibwa okuduumira akabinja k’abatemu ababadde batigomya Bannakampala.\nHamidu Ssenyonjo amanyiddwa nga Munomuno, poliisi yamukukunudde Kasawo mu disitulikiti y'e Mukono gye yabadde yeekukumye okuva muganda we Farouq Ssejjemba lwe yattibwa nga balumbye amaka g'omusuubuzi wa sipeeya, Bosco Sserwadda e Kiteezi.\nEkikwekweto ky'okukwata Ssenyonjo kyabadde nga muyiggo gw'abatujju abaatega bbomu e Lugogo ne Kasangati mu 2010. Abawanvu n'abampi b'ekitongole kya Flying Squad nga bayambibwako poliisi y'e Kasangati baasazeeko Ssenyonjo we yabadde amagezi ne gamwesiba.\nAbadde yeekukumye okuva mu October lwe baalumba ewa Sserwadda nga tasuubira nti bayinza n'okumugwako nga tategedde.\nNg'omubbi omukujjukujju alinamu ne ku bukodyo obutonotono, Ssenyonjo yabazizza abaserikale n'abayita ku litalaba kyokka yabadde afunya omugongo awete ekoona, omu ku baserikale n'amukuba ttageti ku magulu n'agwa wansi.\nOmwogezi wa poliisi mu Kampala n'emiriraano, Patrick Onyango yagambye nti, Ssenyonjo bwe yabadde adduka, baamukubye ebyasi mu magulu era kati anyiga biwundu.\nYagaseeko nti, baamukutte ne munne omulala Hamidu Ddamba bwe bateeberezebwa okuba nga baalumba amaka ga Sserwadda. Poliisi y'e Kasangati yaggulawo fayiro CRB: 256/2019 oluvannyuma lw'okulumba amaka ga Sserwadda n'okuttibwa kwa Ssejjemba.\nBwe baayingira amaka ga Sserwadda, basooka kutema mukuumi Lauben Mumbere gwe baagwako ekiyiifuyiifu ne bamuggyako emmundu gye beeyambisa nga bayingira mu nnyumba nga kwe bagasse n'ebijambiya.\nOkuyingira ewa Sserwadda, baasala ssehhenge ku kikomera nga beeyambisa eddaala lye baggya mu kikomera ekitaliiko ggeeti ekiriraanye amaka ga Sserwadda.\nSserwadda ne mukyala we Brenda Nassaka, baawulira mangu nti, balumbiddwa era baagenda okutunula ku kkamera nga balaba abasajja abambadde obukookolo ne batemya ku poliisi.\nMu bwangu nga poliisi etuuse, ababbi abaali wabweru badduka kyokka Ssejjemba eyali ayingidde munda teyalutonda.\nBwe yali afuluma ennyumba, yeekanga abaserikale era mu kwagala okudduka abuuke ekikomera, we baamukubira ebyasi n'afa nga yeewalula ataase obulamu.\nETTEMU N'OBUBBI BWE BAZZE BEENYIGIRAMU\nSsenyonjo ne banne kigambibwa nti, bakozi ba bikolobero abaludde nga batigomya abantu mu bitundu bya Kampala n'emiriraano ng'akabinja kaabwe, kaduumirwa Ssenyonjo ne muganda we Ssejjemba eyattibwa.\nKigambibwa nti, akabinja kano, ke kaalumba amaka g'omusuubuzi wa sipeeya wa masiini ezisala embaawo, Kibuuka Mikisa ku kyalo Bwotansimbi e Buloba ne bamutema ne mukaze we mu August w'omwaka guno.\nSsenyonjo yakwatibwa ku musango guno n'atwalibwa e Katwe n'akkiriza nti, ettemu eryali likoleddwa yalimanyaako kyokka eby'obubbi yali yabivaamu ng'atunda matooke.\nOno, baamutwala ku kitebe ky'ekitongole ky'amagye ekikessi ekya Chieftaincy of Military Intelligence (CMI) wabula n'ayimbulwa.\nNga wakayita ennaku ntono, kigambibwa nti akabinja ke kamu kaalumba omusuubuzi Bosco Baguma asula e Garuga ne bamutema ne bamubbako obukadde 110 bwe yali ava okukola mu Kampala.\nAkabinja ka Ssejjemba,nga April 21, 2017, baalumba omusuubuzi Mathias Byamugisha ku luguudo lw'e Salama mu ttumbi ne bamukuba amasasi n'agwa mu buwunga bwe yali atunda mu dduuka.\nMilly Byamugisha muka Byamugisha eyattibwa yagambye nti, ku lunaku olwo, baamukubira essimu ng'ali waka ne bamutegeeza nti bba yali atemuddwa era yagenda okutuuka ng'omulambo gulu mu buwunga nga ne ssente ze yali akoze zonna zitwaliddwa. Agamba nti edduuka lyabwe lyali likola okukeesa obudde era bba baamulumba mu kiro.\nHarman Ssenkoni amanyiddwa nga Kadogo alina ebbaala ku nkulungo e Kibuye baamulumba September 9, 2016 e Namasuba mu zooni ya Pala ne bamutemaatema ne bamuleka nga balowooza afudde ne bamutwalako mmotoka ye Toyota Prado.\nSsenkoni yagambye nti, mmotoka ye bwe baagibba, yabafiirako ku Kabuusu ne bagisuula ku kkubo abatuuze we baagisanga ne bakubira poliisi we yagiggya.\nOno, alina n'enkovu z'ejjambiya Ssenyonjo n'akabinja ke ze baamulekako nga bamaze okumubba.\nMu 2017 wiiki emu nga baakamala okulumba Byamugisha, bateega Charles Mubiru eyali ava okucakala ne muganzi we ne bamukuba amasasi ng'ayingira ewuwe muganzi we ne bamusobyako kurindi ne bamuleka ku kkubo nga balowooza nti afudde.\nBano era baalumba omubaka wa palamenti (amanya gasirikiddwa) agambibwa nti yali agenze e Makindye mu kafo akamu bamalaaya we beetundira ne bamenya emmotoka ye ne baggyamu ensawo nga bamanyi batutte ssente kyokka mwalimu mmundu.\nOmubaka yaloopa omusango ku poliisi y'e Katwe emmundu n'etandika okunoonyezebwa kyokka oluvannyuma ne kizuulibwa nti ye yakozesebwa okutta Mugisha ne Mubiru.\nSSENYONJO EMISANA ABADDE\nSsenyonjo kibadde kizibu okumuteebereza nti yandiba omumenyi w'amateeka. Musajja mukozi era mu katale e Kibuye abakoleramu bamwogerako ng'omu ku bakanyama ababadde batikkula amatooke ku mmotoka era poliisi bwe yamukwata ku by'okulumba amaka ga Mikisa yagitegeeza nti ye musuubuzi w'amatooke mu katale e Kibuye eby'obubbi yabivaamu dda.


omukyala omunyarwanda ow'olubuto afiiridde ku nsalo e kyanika - Radio Simba, The Best Luganda Station in the World !\nSsaabasajja Kabaka asiimye Mesarch Ssemakula olw’okuyimba ennyimba ezibuulirira eggwanga.\nUNRA in 3rd phase of recruitment\nBajjo bamututte talinnya\nomukyala omunyarwanda ow’olubuto afiiridde ku nsalo e kyanika\nPoliisi ku nsalo ya Yuganda ne Rwanda e Kyanika etandise omulimu gw’okunoonyereza ku ki ekyaviiriddeko omukyala ow’olubuto Mukarugwiza Elizabeth 37, okufa nga wakayita akabanga katono nga atuuse mu Yuganda. Kigambibwa nti ono yazze agobebwa ab’ebyokwerinda okuva wabula nabesimattulako nayingira Yuganda.\nOno abadde Mukyala wa Hakizimana Dan, omutuuze ku kyalo Kinigi, mu muluka gw’e Nyamirima, mu ssaza ly’e Musanza, mu Disitulikiti y’e Musanza e Rwanda.\nOmukyala ono yafiiridde ku kyalo Rukoro, mu muluka gw’e Nyakabingo, mu ssaza ly’e Chah mu Disitulikiti y’e Kisoro.\nOmwogezi wa Poliisi mu ttunduntundu ly’e Kigezi Elly Matte agamba nti ono yazze agobebwa Poliisi wamu n’amaggye g’e Rwanda bweyabadde ali ne banne nga basala okujja e Yuganda okugula emmere. Era bweyatuuse ku ludda lwa Yuganda naggwa nafiirawo.\nOmubiri gw’omugenzi gukyakuumirwa ku Poliisi y’e Kyanika nga enteeseganya wakati wa RDC w’e Kisoro Ssengooba Ssekandi Shafiq wamu nab’ebyokwerinda okuva nsalo y’e Kyanika ku ngeri egenda okuyitibwamu okuwaayo omulambo gw’omukyala ono era ab’enganda ze.\nSsaabasajja Kabaka aggaddewo ekivvulu ky’ennyimba z’amasomero bit.ly/2ILnW6D\n6:09 pm · June 15, 2019\nUganda Cranes 1 – 0 Ivory Coast bit.ly/2IKEjR2\n6:00 pm · June 15, 2019\nBajjo bamututte talinnya bit.ly/2II2Xlf\n5:52 pm · June 15, 2019\nSsaabasajja Kabaka akwasizza omuwanguzi w’empaka z’ennyimba engule bit.ly/2IQ2JZw\n5:49 pm · June 15, 2019\nPoliisi e Masaka ekutte ababba ennamba bit.ly/31wbe4t\n2:33 pm · June 15, 2019\nPoliisi mu Kampala eyodde abamenyi b’amateeka


Bukedde Online - Omulamuzi alabudde abavunaanibwa ne Bobi Wine\nEbyana ebyabadde n'Omulangira Wasajja ne Freeman biruwa?\nEngeri bambega ba poliisi gye baakunyizza ...\nOMULAMUZI wa kkooti ento e Gulu alabudde abantu abavunaanibwa ne Bobi Wine abateeyanjudde nti ajja kuwa ekiragiro bakwatibwe lwa kujeemera kkooti.\nOmubaka Wadri (ku ddyo), Bobi Wine, Eddie Mutwe (ow’ekirevu wakati), Mabikke (ku kkono) n’abalala ku kkooti e Gulu.\nAbataalabiseeko mu kkooti e Gulu eggulo kuliko ababaka Gerald Karuhanga (Ntungamo Municipality), Paul Mwiru (Jinja East), Shaban Atiku, Wilson Gamba n’abalala nga bano bonna bannabyabufuzi.\nBavunaanibwa kulya mu nsi lukwe, nga kigambibwa nti baakuba mmotoka ya pulezidenti amayinja ne bagyasa endabirwamu y’emabega nga August 13, 2018 mu kibuga Arua.\nEggulo ababaka Bobi Wine ne Kasiano Wadri ne bannabyabufuzi abalala 26 beeyanjudde mu kkooti mu maaso g’omulamuzi Isaac Imran Kintu okwongera okutegeera eby’okunoonyereza mu misango gwabwe we bituuse.\nKyokka bano kyababuuseeko omuwaabi wa gavumenti, Paul Weponde bwe yasabye kkooti omusango gwongezebweyo kubanga poliisi ekyakuhhaanya bujulizi.\nAbawawaabirwa bwe baawulidde bino ne basaba kkooti ewe oludda oluwaabi obudde obumala okukuhhaanya obujulizi omulamuzi kwe kuwa ebbanga lya mwezi gumu.\nEbbanga lino teryasanyusizza bawawaabirwa abaagambye nti ttono nnyo nti waakiri gyandibadde emyezi mukaaga kibasobozese okwemalira ku mirimu gyabwe kuba buli lwe bagenda e Gulu boonoona ensimbi n’obudde.\nYe Kasiano Wadri yatiisizza nti singa kkooti eno tebasindika mu kkooti nkulu kutandika kuwoza mu February 2019, tebajja kuddamu kweyanjula mu kkooti y’e Gulu.\nOmu ku balooya abawolereza abawawaabirwa, Henry Komakech Kimala yasabye kkooti eragire abakulira okunoonyereza ku misango ku poliisi mu Arua ne Gulu bajje mu kkooti baginnyonnyole ebikwata ku bintu ebyaggyibwa ku bawawaabirwa omuli amasimu, kompyuta n’emmotoka.\nAbavunaaniddwa kuliko Faruk Abdurahamad, John Ssebuufu, Tom Asiku, Rasul Odonga, Wlberforce Tamale, William Nyanzi Muamawulire sisi, Tom Drayi, Tom Wani, Juma Amidu, Shabni Atiku, Tumusiime, Ismail Kasule, Nelson Mandela, Simon Obeti, Stephen Ojotre, Habib Osega, Mohamad Ijala, Charles Hamiku, Benald Andama, Doka Andama Anywar, John Bosco Odongo, Noor Mansur Tutelezi, Basir Ijotre, Amidu Galumbe, Maida Alara ne Caroline Nalubowa.\nBakomawo mu kkooti nga January 10, 2018 Baasoose kusazaamu kivvulu kya Bobi Wine Ku Ssande poliisi yasoose kugaana kivvulu kya Bobi Wine ekya ‘Kyarenga’ ekyabadde kitegekeddwa aba Fire Base ku Smiling Panda ekimu ku bifo ebisanyukirwamu mu Gulu.\nEzekiel Emitu, aduumira poliisi mu kitundu kya Aswa yategeezezza nti ekivvulu kino okusazibwamu kyavudde ku bategesi obutategeeza ku poliisi mu budde okusobola okubawa obukuumi. Wabula bino byawakanyiziddwa Bobi Wine eyagambye nti yawandiikira poliisi wiiki ssatu emabega.\nAkebenje akalala kagudde ku lw'e Masaka ne katta 2\nPoliisi esanze enjaga mu mmotoka ezikoze akabenje


Tetugenda kukkiriziganya n'abaddukanya emikutu gya mawulire abagoba bannamawulire ku mirimu mu kiseera kya COVID - Watchdog Uganda\nTetugenda kukkiriziganya n’abaddukanya emikutu gya mawulire abagoba bannamawulire ku mirimu mu kiseera kya COVID\nHenry Lubuulwa Ssabawandiisi we kitongole ekilwanirira eddembe lya bannamawulire mu Ggwanga HRNJU\nEMBEERA y’ekirwadde kya Covid 19 ekyazingako e Ggwanga lyonna tekikomye ku kugoya bantu ba bulijjo bokka wabula ezingiddemu ne bannamawulire abagasaka, abagasunsula saako n’abakozi abalala mu makampuni bannamawulire gye bakakkalabiza emirimu gyabwe, omuli okutegeeza e Ggwanga ku buli kintu kyonna ekigenda mu maaso, okusomesa nga bakozesa emikutu gino saako n’okusanyusa abantu.\nEnnaku zino abakulira amakkampuni amanene okuli Vision Group, Nation Media saako ne mikutu gy’amawulire egy’obwaKabaka baasalawo okukendeeza ku misaala gye baali basasula bannamawulire ekintu ekikosezza ennyo embeera yaabwe nga abantu naddala mu kiseera kino nga buli kimu kyesibye.\nBano tebakomye wano wabula bagenze ate mu maaso ne batanula okusala ku bakozi saako n’okujjulula zi kontulakita zaabwe abasinga ne bagobwa ku mirimu nga tebetegese.\nKino nno kivuddeko bannamawulire bangi okubeera mu kutya nga naabamu batandise okupondooka okukola emirimu gyabwe kubanga nga batya nti bayinza okugumira okukolera mu mbera eno kyokka okuwunzika nga bagobeddwa.\nYadde nga omukulembeze we Ggwanga yakkiriza bannamawulire okutambula mu kiseera nga e Ggwanga lyonna liggaddwa, era nga bakolera mu bugubi bungi okusobola okutuuka mu buli kifo kyokka kyewunyisa nti ne ku musimbi ogwawebwayo okutambuza ebitongole ebyenjawulo mu kiseera kya Covid 19 bbo tebalowozebwako yadde.\nBannamawulire ekyamazima babadde bagumye n’ekyokusalwako ku nsimbi z’omusaala omutono ogubadde gubasasulwa kyokka bakama baabwe ate we batandise okubagoba kyongedde okubeelarikiriza ennyo.\nSsabawandiisi we kitongole ekilwanirira eddembe lya bannamawulire mu Ggwanga ki Human Rights Network For Journalists Uganda HRNJU Henry Lubuulwa agamba nti byonna byandibadde biguumikirizibwa kubanga mu kiseera kino buli muntu akilaba kya kanayokya ani nga ne nsimbi ntono naye tebagenda kugumikiriza bakozesa ba bannamawulire abagenda okugoba abakozi baabwe awatali nsonga nambulukufu.\nLubuulwa agamba nti mu kiseera kino buli muntu anoonya kyakulya n’okulabirira abantu b’omumaka gaabwe, naye ate bwagobwa ku mulimu kiba kibi nnyo ayinza n’okwetta, nasaba abakulira ebitongole byamawulire okukomya okugobaganya bannamawulire mu kiseera kino.\n“Naffe tukkiriza nti embeera ssi nungi naakamu naye bakama baffe tubasaba mugumikirize bannamawulire kubanga kye muyitamu nabo kye bayitamu mu kiseera kino ekizibu” Lubuulwa bwe yagambye.\nYagambye nti ekitongole kisuubira emisango gya bannamawulire mingi nga akaseera k’omuggalo kawedde nasuubiza nti bannamateeka b’ekitongole beetegefu okuyambako nga baleteddwa ensonga mu maaso gaabwe.


Kiki ekitabudde Nadia Tania ne Daddy Andre\nMWANAMUWALA omupya mu nsiike y’okuyimba, Nadia Tania (ku ddyo) ayogedde ebyama! Alumirizza pulodyusa w’ennyimba ate nga muyimbi, Daddy Andre (mu katono) okugaana okumaliriza oluyimba lwe kubanga agaanyi okumuloza ku luwombo lwe.\nMWANAMUWALA omupya mu nsiike y'okuyimba, Nadia Tania (ku ddyo) ayogedde ebyama! Alumirizza pulodyusa w'ennyimba ate nga muyimbi, Daddy Andre (mu katono) okugaana okumaliriza oluyimba lwe kubanga agaanyi okumuloza ku luwombo lwe.\nOno agamba baakola oluyimba bonna kyokka bwe baatuuka mu kaseera k'okukwata vidiyo, Daddy Andre n'amusaba bagendeko e Namboole wabula omuwala n'agaana.\nNadia yalaze emboozi ye eya WhatsApp gye yali anyumya ne Daddy Andre nga buli lw'amugamba bakole oluyimba amujuliza kimu "Baby jangu ondabeko". "Daddy Andre simusabangako collabo wabula nagenda okuggyayo oluyimba gye nnali ndukoledde nga mulimu eddoboozi lye.\nKino kyansanyusa ng'omuyimbi omuto kubanga Daddy Andre muyimbi munene," Nadia bw'annyonnyola.\nNadia agamba nti yasasula buli kimu nga Daddy Andre bwe yamugamba naye yagaana okugenda bakwate vidiyo.\nDaddy Andre yategeezezza nti teyeewuunya omuwala oyo okwogera bwatyo kubanga muyimbi muto ng'anoonya bw'amanyika mu bantu.\nYasuubizza okumuwa ennamba ya maneja we gw'aba ayogera naye alabe nga bakola oluyimba luggwe.


By Benjamin Ssebaggala, David Kibuuka ne Gerald Kikulwe\nDr. Warren Nuwagaba Tumwine omukugu mu ndwadde ezitulira (ezikwata) okuva e Mulago agamba nti yeewuunya Dr. Atwine okuvaayo ng'avunaana abasawo obutaba mu malwaliro kyokka ng'ensonga eno emaze emyaka mingi nga Gavumenti ekimanyi naye yalemwa okugimalawo.\nOkubeera n'abantu abatalina mazima mu kitongole ky'ebyobulamu kye kireetedde abasawo obutaba mu malwaliro. Ekyokulabirako Dr. Atwine ekituufu akimanyi bulungi nti abasawo si basanyufu n'engeri gye basasulwamu, naye okwagala okubuzaabuza omuntu wa wansi nti Gavumenti efaayo nnyo y'ensonga lwaki asobola okufulumya ekiwandiiko bwe kiti.\nAbakulu abali mu bifo ebiteekerateekera ebyobulamu bafuna ssente nnyingi omuli n'okubuzaabuza eza ddokita asiiba ku ddwaaliro, abasawo si basiru bino byonna babimanyi naye abamu batya okubyogera.\nEkituufu abasawo basasulwa mmere ya leero ate nga bakola nga bulogoyi, omusawo asookerwako asasulwa emitwalo 60 nga kuno toggyeeko misoso emirala, ddokita asookerwako mitwalo 94, bw'oggyako emisoso asigazaawo emitwalo nga 70 kyokka omulimu gukufuga ekiro n'emisana. Enguzi ssinga ekendeera mu minisitule y'ebyobulamu omuwendo gw'abantu abafa olw'abasawo okubula mu malwaliro gujja kukendeera.\nGavumenti efuna ssente z'abasawo abakola ku kujjanjaba abalwadde ba ssennyiga omukambwe naye ssinga obuuza abasawo abo ssente mmeka ze bafuna oyinza okwewuunya. Dr. Ekwaro Obuku eyaliko pulezidenti w'ekibiina ky'abasawo ekya Uganda Medical Association ate omusomesa w'abasawo ku yunivasite e Makerere agamba nti omuwendo gw'abasawo mu malwaliro mutono bw'ogeraageranya n'abalwadde abeetaaga obujjanjabi buli lunaku ekiro n'emisana.\nOsanga eddwaaliro limu nga lirina abasawo abazaalisa babiri bokka, kyokka omu aba alina okugenda mu luwummula kuba kya tteeka omukozi wa Gavumenti okuwummulamu. Kati ssinga omu aba taliiwo oba alwadde kitegeeza abalwadde be babonaabona. Ng'oggyeeko omusawo okugenda mu luwummula olukkirizibwa, abasawo abamu bakoowu, abamu beebuzaabuza ku mirimu naye ng'ensonga baba beeyiiya bwe bafunamu ssente okuyita mu bizinensi z'ebbali.\nAbasawo abamu balina obulwaliro obwabwe era kino ne Gavumenti ekimanyi, tekiri mu mateeka omusawo wa Gavumenti okuba ne bizinensi ebbali naye kikolebwa. Olwokuba Gavumenti ekimanyi nti tesobola kusasula basawo ssente zibagwana, ensonga eno bagibuusa amaaso naye abasawo baba banoonya muwogo ng'enjogera ya leero.\nGavumenti tesobola kusasula basawo kimala, ky'erina okukola kwe kwongeza ku muwendo gwabwe mu buli ddwaaliro, basigale nga basasulwa nga bwe kiri naye nga tebakola ssaawa mpanvu okusobola okutaasa omuntu wa bulijjo.\nAmalwaliro obutabaamu bikozesebwa kigoba abasawo Dr. Joel Mirembe ssentebe w'ekibiina ky'abasawo abatannasussa myaka 10 mu kujjanjaba abantu ate omuwandiisi wa Uganda Medical Association ekibiina ekitwala abasawo bonna mu ggwanga agattako nti okuleka nga Gavumenti etadde ebikozesebwa mu malwaliro, abasawo tebajja kunywerayo. Nze mbadde dokita e Mulago, Kiruddu wamu ne Kawempe Mulago Referral Hospital naye tekigasa omusawo okukeera mu ddwaaliro naye nga n'empiso eggyako omusaayi teriiwo.\nLeero okugenda mu ddwaaliro lya Gavumenti, ggwe nnannyini mulwadde ogula buli kimu ekikola ku mulwadde wo, kino kimalamu abasawo amaanyi kuba okuva ku makya bw'ayingidde asindika bajjanjabi bweru bagule eddagala n'ebirala.\nEbyuma ebikebera nga X-Rays,CTScan n'ebirala birina kuba bya bwereere naye abalwadde babisasulira buwanana era bangi bafudde olw'okubulwa ssente zino. Nze banzaala Bukunge mu Ggombolola y'e Nkozi naye mu konsitityuwense yonna temuli yadde eddwaaliro lya Health Center IV, kati omuwendo gwa Bannayuganda gugejja buli lunaku, abalwadde bano bonna okuva mu bitundu bino byonna bajjula Mulago eteri bikozesebwa.


Bukedde Online - Obugagga bwa Bisaka buwuniikiriza\nAmaka ga Bisaka agali ku kyalo Kapyemi.\nOBUGAGGA Bisaka bw'alese obuli mu buwumbi buwuniikirizza abantu abagamba nti, tabadde na mulimu mutongole gw'aggyamu ssente.\nOwobusobozi Desteo Bisaka abadde akulira enzikiriza ya Unity of Faith Movement, kigambibwa nti, yafudde ku Lwokubiri mu ddwaaliro erimu e Nairobi mu Kenya n'aleka abagoberezi b'enzikiriza ye mu bbanga.\nOkufa kwe, kwalese ebibuuzo bingi naddala ku bagoberezi kye bagenda okuzzaako n'okutwala enzikiriza mu maaso.\nEnzikiriza ya Unity of Faith Movement, erina amasinzizo ge baatuuma ‘Itambiro' 1,230 mu mawanga ga East Afrika okuli Uganda, Kenya, Rwanda, Tanzania, Burundi ssaako South Sudan ne Congo nga 1,000 ku go, gali mu Uganda.\nAgamu ku masinsizo agali mu Uganda kuliko ery'e Kagadi ku kyalo Muhorro awali ekitebe ekikulu, Kabaale, Kibaale, Kyegegwa, Mityana, Mubende, Kiboga, Kyankwanzi, Mbarara, Kisoro, Bundibugyo, Fort Portal, Kasese, Kampala n'awalala.\nOmu ku bagoberezi b'enzikiriza eno ataayagadde kumwatuukiriza manya yagambye nti, buli awali ‘Itambiro' ekyapa kyawo kiri mu manya ga Bisaka.\n"Abagoberezi be babadde bagula ettaka ekyapa ne bakiteeka mu mannya ga Bisaka ne bazimba era buli Itambiro we liri, lyazimbibwa mu ngeri ey'omulembe." Omu\nku bagoberezi bwe yagambye.\nBisaka alina ekizimbe kya kalina okuli ofiisi z'enzikiriza ye mu ttawuni y'e Kagadi\nekibalirirwamu obuwumbi 10, alina ekizimbe ky'amaduuka ku Kihereza mu ttawuni\nkkanso y'e Muhorro, essomero lya Owobusobozi Bisaka Mordern SS mu ttawuni kkanso y'e Muhorro mu disitulikiti y'e Kagadi n'ebirala mu bitundu eby'enjawulo okwetooloola disitulikiti z'obugwanjuba.\n"Ku bugagga bw'alina mu bintu ebikalu, abadde alina ssente nnyingi naffe ze tutannategeera muwendo mu bbanka ez'enjawulo n'awaka mu kisenge era kyaggaddwa okutuusa ng'ensonga zonna zimaze okutereezebwa." Ensonda bwe zaategeezezza.\nAlina amaka ggaggadde e Kapyemi, Muhorro mwe yateeka bakyala be bana era bonna abadde asula nabo mu nnyumba emu.\nEnsonda zaategeezezza tebamanyi kyakuzzaako naddala ku ky'omusika wa Bisaka. Balina okusoomooza okulala abagoberezi bangi bulijjo Bisaka bamumanyi nga ‘Katonda waabwe', okufa kwe abagoberezi bangi baakitutte nti, enzikiriza bulijjo gye balimu ebadde ya kubatimba bbula.\nBisaka, yasemba okulabibwako mu bantu, ng'asabira Pulezidenti Museveni akalulu\ne Kyaterekera mu disitulikiti y'e Kibaale era bwe yava eyo, yagenda e Mbarara teyaddamu kulabika mu bantu.\nEnsonda zaategeezezza nti, bwe yava e Mbarara, yatandika okunafuwa ne bamutwala mu ddwaaliro e Nakasero wabula embeera ne yeeyongera okubeera embi n'atwalibwa e Kenya mu ddwaaliro erimu gye yafiiridde.\nBakyala be bana, kigambibwa nti, bonna yagenda nabo era be babadde bamujjanjaba.\nWe bwazibidde ku Lwokusatu, ng'abaffamire n'abamu ku bakulu mu nzikiriza\nbatandise okutuuka ku kitebe ky'enzikiriza ya Owobusobozi okutema empenda ku kyebagenda okuzzaako.\nMu byakkiriziganyiziddwaako, ensonda zaategeezezza nti, omulambo gwa Bisaka baabadde basazeewo okugukaza baguteeke mu ndabirwamu abantu we basobola okugulabirangako.\nAbantu bangi abazze bavumirira enzikiriza ye nga bakiyita ekidiinidiini kyokka bano nabo azze abawangulira mu bikolwa era enzikiriza ye, ebadde ekuze nga kigambibwa\nnti, erimu abagoberezi abasoba mu bukadde butaano.\nMu February omwaka oguwedde yafuna obutakkaanya n'Obukama bwa Bunyoro ku\nmpuku za Semwema omwali muterekebwa ebintu by'Obukama eby'edda bwe yagamba nti, empuku zino ze zitereka ebyawongo bya sitaani abagoberezi be ne bazirumba ne bazikumako omuliro.\nOmusango guno, gwagenda mu kkooti wabula w'afiiridde gubadde tegunnasalibwa.\nEBIKWATA KU BISAKA\n1. Kitaawe ye yali Petero Byombi eyali omusomesa w'eddiini mu Klezia okumala\n2. Ebbanga kitaawe lye yamala ng'aweereza Klezia, Bisaka kyamuyamba okuyiga\nebikwata ku Bukatoliki era oluvannyuma naye yafuuka Musomesa. Jjajja\nwe Petero Muhiiji, naye yali omu ku baasooka okuyingira eddiini ng'abafuzi\nb'amatwale baakajja mu Uganda.\n3. Mu 1944, Bisaka yagezaako okuyingira ekigo okusoma obwa ffaaza wabula\nyamaliriza asindikiddwa Nsamizi mu ttendekero ly'abasomesa.\n4. Mu 1949, yagula ettaka yiika 89 era lino oluvannyuma kwe kwazimbibwa ekitebe ky'enzikiriza.\n5. Mu 1966, yatandika okuyiiya ennyimba za Klezia omwali ne ‘Nkaikiriza\nRuhanga Murungi' olwayatiikirira ennyo.\nKiwanuuzibwa nti, mu 1980 nga February 2, yakwata ku muwala omuto eyali omulwadde n'awona.\n6. Mu mwaka ogwo, yatandika Itambiro Ly'omukama Ruhanga Owamahe Goona\nEry'obumu oluvannyuma eyakyusa erinnya n'efuuka Faith of Unity Movement.\n7. Mu 1985, yawandiika ‘bayibuli' y'enzikiriza ye mu Runyoro.\n8. Mu 1989, baagikyusa ne bagiteeka ne mu Luzungu.\n9. Mu 1989, Gavumenti yawera enzikiriza eno\n10 .Mu 1995, Gavumenti yagyiggyako envumbo n'etongozebwa mu nzikiriza\neziri mu ggwanga.\n11. Nga June 11, 2005, Pulezidenti Museveni yaggulawo ekitebe ky'enzikiriza eno e\nKitalo! Munnamateeka omututumufu afudde obulwadde bwa Covid 19\nEmmaali ya Bisaka etabudde bannamwandu n'abaana\nOmusawo w'ekinnansi awonye ...\nOMUSAWO w'ekinnansi gwe balumiriza okufera abantu asimattuse okuttibwa abasuubuzi bwe bamukubye. Andrew Mukasa...